ΑΕΚ: 96 Χρόνια ιστορίας και επιτυχιών | Αφιερώματα\nΠηγή φωτογραφίας: www.aekfc.gr\nΗ ΑΕΚ (Αθλητική Ένωση Κωνσταντινουπόλεως) είναι ένας αθλητικός σύλλογος με μεγάλη ιστορία αλλά πάνω από όλα είναι ένα σύμβολο μνήμης. Ξεκίνησε από μια παρέα Κωνσταντινουπολιτών που θέλησαν να κρατήσουν ζωντανές τις αναμνήσεις των χαμένων πατρίδων και αγαπούσαν τον αθλητισμό. Στο παρόν αφιέρωμα θα ανατρέξουμε στο ποδοσφαιρικό παρελθόν της ομάδας.\nΌλα ξεκίνησαν στις 13 Απριλίου του 1924, στην οδό Βερανζέρου 24. Εκεί διατηρούσαν κατάστημα αθλητικών ειδών ο Κωνσταντίνος Δημόπουλος και οι αδελφοί Μενέλαος και Αιμίλιος Ιωνάς. Ως έμβλημα επιλέχθηκε ο Δικέφαλος Αετός της Βυζαντινής Αυτοκρατορίας και το καταστατικό υπεγράφη από 40 Κωνσταντινουπολίτες που κατοικούσαν στην Αθήνα.\nΠηγή φωτογραφίας: www.aekfc.gr | Από τις πρώτες εντεκάδες της ΑΕΚ.\nΟ Κώστας Σπανούδης ήταν ο πρώτος πρόεδρος της ΑΕΚ. Ήταν δημοσιογράφος και αργότερα υπουργός της κυβέρνησης Ελευθερίου Βενιζέλου. Η πολιτική του ιδιότητα βοήθησε πολύ για τη διεκπεραίωση θεμάτων για το γήπεδο της ομάδας. Σταδιακά η ΑΕΚ οργανώθηκε και σημείωνε επιτυχίες. Εδραιώθηκε στα αθλητικά πεπραγμένα και η ανοδική πορεία της είχε ξεκινήσει.\nΤο 1926, η Ένωση κατάφερε να αποκτήσει τον ποδοσφαιριστή Κώστα Νεγρεπόντη, ο οποίος είχε μια επιτυχημένη πορεία σε γαλλικές ομάδες. Την ίδια χρονιά, μετά από ενέργειες της διοίκησης και του συμβούλου της Κεντρικής Επιτροπής Στεγάσεων Προσφύγων, Ιωάννη Χρυσάφη, παραχωρήθηκε μια έκταση στη Νέα Φιλαδέλφεια για την άθληση των προσφύγων.\nΠηγή φωτογραφίας: www.aekfc.gr | Ο Κώστας Νεγρεπόντης, από τους πρώτους επιτυχημένους ποδοσφαιριστές της ΑΕΚ.\nΗ έκταση αυτή δε θύμιζε σε τίποτα ένα γήπεδο μέχρι που ανέλαβαν δράση οι πρόσφυγες. Εργάστηκαν εθελοντικά και μετέτρεψαν την έκταση με το ανώμαλο έδαφος σε γήπεδο. Στις 2 Νοεμβρίου του 1930 το γήπεδο της ΑΕΚ εγκαινιάστηκε με έναν φιλικό αγώνα με τον Ολυμπιακό, ο οποίος έληξε ισόπαλος με 2-2.\nΗ σεζόν 1931-1932 έφερε στην ΑΕΚ τον πρώτο της τίτλο. Η ΑΕΚ επικράτησε με 5-3 επί του Άρη, στο γήπεδο της Λεωφόρου Αλεξάνδρας. Το 1939 κατέκτησε το νταμπλ (ελληνικό πρωτάθλημα και ελληνικό κύπελλο) και ένα χρόνο μετά το πρωτάθλημα. Στα τέλη της δεκαετίας του 1930 η Νέα Φιλαδέλφεια ήταν επισήμως η έδρα της ΑΕΚ. Ο Κώστας Νεγρεπόντης, ως τεχνικός πλέον, καθοδηγούσε λαμπρούς ποδοσφαιριστές όπως ο Χατζησταυρίδης, ο Τζανέτης, ο Ρίμπας και άλλοι. Η πορεία της ΑΕΚ, καθώς και όλων των ομάδων, διεκόπη με το ξέσπασμα του Β’ Παγκοσμίου Πολέμου. Το γήπεδο λεηλατήθηκε από τους Γερμανούς και πολλοί ποδοσφαιριστές έχασαν τα πιο παραγωγικά τους χρόνια μένοντας αδρανείς.\nΟι αθλητές της ΑΕΚ επέστρεψαν δυναμικά στα γήπεδα το 1945 με τη λήξη του πολέμου. Ο πόλεμος δεν κατάφερε να εξαφανίσει την ορμή και τις ικανότητες τους. Η Ένωση κατέκτησε το πρωτάθλημα το 1946 και το 1947. Έχοντας αποκτήσει τον Άγγλο προπονητή, Τζακ Μπίμπι, εγκαινιάστηκε μια νέα περίοδος για την ΑΕΚ. Ο Άγγλος τεχνικός έκανε μεταρρυθμίσεις και αλλαγές που απογείωσαν την ομάδα. Σημαντικό ρόλο σε αυτό έπαιξαν οι ποδοσφαιριστές Εμμανουηλίδης, Γούλιος, Πατάκας, Παπαθεοδώρου και άλλοι. Η ΑΕΚ κατέκτησε το Κύπελλο το 1949 και 1950.\nΗ ΑΕΚ των δεκαετιών 1950 και 1960\nΗ δεκαετία του 1950 είχε αρκετές «μαύρες» στιγμές για την ΑΕΚ, οι οποίες οδήγησαν σε μια δύσκολη περίοδο για την ομάδα. Το 1951 η ΑΕΚ κατάφερε μια ιστορική ισοπαλία, 2-2, με την Αούστρια Βιέννης. Λίγο μετά τον αγώνα, ο Τζακ Μπίμπι, ξαφνικά αποχώρησε από την προπονητική θέση. Ως συμπληρωματικό χτύπημα ήρθε η απόσυρση των ποδοσφαιριστών Μαρόπουλου και Δελαβίνα. Η Ένωση έχασε τους τίτλους του 1958 και 1959 με μικρή διαφορά και λόγω λανθασμένων κινήσεων.\nΣτο τιμόνι της ΑΕΚ, κατά τη δεκαετία του 1960, βρισκόταν ο Νίκος Γκούμας, ο οποίος είχε μεγάλο όραμα και πάθος για την ομάδα. Το 1962, ολοκληρώθηκαν οι εργασίες στο γήπεδο της Νέας Φιλαδέλφειας. Το γήπεδο πλέον μπορούσε να φιλοξενήσει 40.000 φιλάθλους, στρώθηκε χλοοτάπητας και διαμορφώθηκε το πέταλο. Την ίδια χρονιά, η ΑΕΚ απέκτησε τον εικοσάχρονο τότε Μίμη Παπαϊωάννου.\nΑρχηγός και ηγέτης της ομάδας το 1963, ήταν ο Κώστας Νεστορίδης, που οδήγησε την Ένωση στην κατάκτηση του Πρωταθλήματος, έπειτα από 23 ολόκληρα χρόνια. Το προπονητικό κομμάτι είχε αναλάβει ο ουγγρογερμανικής καταγωγής, Γένε Τσάκναντι. Οι πρωτοποριακές του ιδέες, οδήγησαν την ΑΕΚ στην κατάκτηση του τίτλου το 1968. Εκτός από τα δύο πρωταθλήματα, η Ένωση κατέκτησε και το Κύπελλο τις χρονιές 1964 και 1966.\nΠηγή φωτογραφίας: www.aekfc.gr | Η ΑΕΚ του «κυρίου καθηγητή», Μπράνκο Στάνκοβιτς.\nΤο 1968, στην οικογένεια της ΑΕΚ προστέθηκε ο Γιουγκοσλάβος προπονητής, Μπράνκο Στάνκοβιτς. Ο «κύριος καθηγητής» έφερε έναν αέρα ανανέωσης στην ομάδα. Τα καινούρια μεταγραφικά αποκτήματα σε συνδυασμό με τους παλιούς αθλητές, οδήγησαν την Ένωση στην κατάκτηση του τίτλου το 1971.\nΗ εποχή Λουκά Μπάρλου στην ΑΕΚ\nΤο 1974, η διοίκηση της ΑΕΚ πέρασε στα χέρια του επιχειρηματία Λουκά Μπάρλου. Πρώτο μέλημα του νέου προέδρου, ήταν η απόκτηση ενός ικανού προπονητή. Για τη θέση αυτή επιλέχθηκε ο Τσέχος Φράντισεκ Φάντρονκ. Επόμενη κίνηση ήταν να πλαισιωθούν οι παλαιότεροι παίκτες με δυνατά μεταγραφικά αποκτήματα.\nΠηγή φωτογραφίας: www.aekfc.gr | Ο Λουκάς Μπάρλος.\nΤο 1977, η ΑΕΚ κατάφερε να προκριθεί στον ημιτελικό του ευρωπαϊκού Κυπέλλου UEFA, έχοντας στο δυναμικό της σπουδαίους παίκτες όπως τον Θωμά Μαύρο στην επίθεση, τον Νίκο Χρηστίδη στο τέρμα και τον Μπάμπη Ιντζόγλου στην άμυνα. Την ίδια χρονιά, τη θέση του Φάντρονκ ανέλαβε ο Κροάτης Ζλάτκο Τσαϊκόφσκι, ο οποίος οδήγησε την ΑΕΚ σε 31 αγωνιστικές χωρίς ήττα. Ως αποτέλεσμα αυτής της επιτυχημένης σεζόν ήταν η κατάκτηση του νταμπλ.\nΠρώτος σκόρερ του πρωταθλήματος αναδείχθηκε ο Θωμάς Μαύρος. Κατά τη διάρκεια αυτής της σεζόν έκανε το ντεμπούτο του στην Ελλάδα και ο ικανότατος Γιουγκοσλάβος, Ντούσαν Μπάγιεβιτς.\nΗ ΑΕΚ κατέκτησε το πρωτάθλημα την επόμενη αγωνιστική σεζόν, το 1978. Το 1981, όταν ιδρύθηκαν οι ΠΑΕ, ο Λουκάς Μπάρλος άφησε την ηγεσία της Ένωσης. Η διοίκηση της ομάδας τα επόμενα χρόνια χαρακτηρίστηκε από αστάθεια και γενικά η δεκαετία του ’80 ήταν γεμάτη με άσχημες στιγμές. Μια από αυτές ήταν και η εισβολή των ΜΑΤ στη «σκεπαστή», εντός του γηπέδου, και ο ξυλοδαρμός φιλάθλων.\nΟι αναταραχές και η άνοδος\nΤο 1988 τη διοίκηση της ΑΕΚ ανέλαβε ο επιχειρηματίας Στράτος Γιδόπουλος και ο Ντούσαν Μπάγιεβιτς επέστρεψε ως προπονητής. Από το 1989 ως το 1994 σημείωνε επιτυχίες και σάρωνε τους τίτλους. Σημείωσε επίσης μια επιτυχημένη πορεία στην Ευρώπη. Το δεύτερο μισό της δεκαετίας του ’90 χαρακτηρίζεται από αστάθεια και έλλειψη επιτυχιών για την Ένωση.\nΤο 2001, τη διοίκηση της ΑΕΚ ανέλαβε ο Μάκης Ψωμιάδης. Οι αμφιλεγόμενες κινήσεις του επιχειρηματία και οι παράλληλες οικονομικές και επιχειρηματικές ασχολίες του, έφεραν την ομάδα σε δύσκολη θέση και εν τέλει εγκατέλειψε την ηγεσία της ΠΑΕ. Το 2002 η ομάδα κατέκτησε το Κύπελλο και κατάφερε το ιστορικό 2-2 με τη Ρεάλ Μαδρίτης εντός έδρας.\nΤο καλοκαίρι του 2003, ο υπηρεσιακός πρόεδρος Γιάννης Γρανίτσας, κατεδάφισε το γήπεδο της Νέας Φιλαδέλφειας και έκτοτε η ομάδα και οι οπαδοί της βρίσκονται χωρίς στέγη. Το 2004, ο πάλαι ποτέ επιτυχημένος επιθετικός Ντέμης Νικολαΐδης, έχοντας στο πλευρό του επιφανείς Έλληνες επιχειρηματίες, άρχισε να αγωνίζεται για την αναγέννηση της ΑΕΚ.\nΠηγή φωτογραφίας: www.aekfc.gr | Ο Ντέμης Νικολαΐδης και ο Πορτογάλος προπονητής Φερνάντο Σάντος.\nΟι επόμενες χρονιές φέρνουν την Ένωση κοντά στους τίτλους αλλά πάντα οι λεπτομέρειες την κρατούσαν πίσω. Έπαιζε δυναμικό ποδόσφαιρο αλλά δεν έφτανε στον τίτλο. Χαρακτηριστικό είναι το 4-0 επί του Ολυμπιακού το 2008, με σκόρερ τους Λυμπερόπουλο, Καφέ, Εντίνιο και Μπλάνκο. Το 2011 κατάφερε να φτάσει στην κατάκτηση του Κυπέλλου. Όμως, στις 21 Απριλίου του 2013, η ΑΕΚ υποβιβάστηκε στη σημερινή Football League 2, την τότε Γ’ Εθνική Κατηγορία, λόγω οικονομικών προβλημάτων. Οι φίλαθλοί της ήταν παρόντες σε αυτή τη δύσκολη στιγμή και στο νέο ξεκίνημα ακόμα πιο δυνατοί υποστηρικτές.\nΠηγή φωτογραφίας: www.aekfc.gr | Πανηγυρισμοί φιλάθλων της ΑΕΚ.\nΤο καλοκαίρι του 2015 η ΑΕΚ επέστρεψε δυναμικά στη Super League. Το 2016 ήταν χρονιά ανασυγκρότησης καθώς έγιναν σημαντικές προσθήκες στην ομάδα. Αποκτήθηκαν παίκτες όπως οι Μπακασέτας, Λέσκοτ, Μπάρκας, Ροντρίγκες και άλλοι. Το 2018, κατέκτησε το πρωτάθλημα, έφτασε ως τον τελικό του Κυπέλλου και ως τους 32 του Europa League. Το 2019 επέστρεψε στην κορυφαία διοργάνωση της UEFA, το Champions League, έχοντας προπονητή τον Ισπανό Μανόλο Χιμένεθ. Στα εγχώρια, κατάφερε να φτάσει ως τον τελικό του Κυπέλλου και να έρθει τρίτη στην κατάταξη του πρωταθλήματος.\nΠηγή φωτογραφίας: www.aekfc.gr | Αναπαράσταση της «Αγιά-Σοφιάς», μελλοντικού γηπέδου της ΑΕΚ.\nΤο μεγάλο όνειρο του κόσμου της ΑΕΚ και το μεγάλο χρέος προς την ιστορία της είναι η κατασκευή νέου γηπέδου. Το Κέντρο Αθλητισμού, Μνήμης και Πολιτισμού «Αγιά-Σοφιά» έχει ήδη αρχίσει να παίρνει σάρκα και οστά, με στόχο να αποτελέσει πολύ σύντομα πραγματικότητα και να στεγάσει τα ξεσπιτωμένα εδώ και πολλά χρόνια όνειρα των εκατομμυρίων Ενωσιτών οπαδών της ΑΕΚ.\nΗ ΑΕΚ συνεχίζει δυναμικά την πορεία της και γράφει ιστορία. Η Ένωση για τους φιλάθλους της είναι μια οικογένεια και όχι απλά μια αθλητική ομάδα. Παρακάτω παρατίθεται βίντεο με ολιγόλεπτο αφιέρωμα στην ιστορία της ΑΕΚ.\nΠηγή που χρησιμοποιήθηκαν σε αυτό το άρθρο:\nΗ Ιστορία μας. Ανακτήθηκε από: aekfc.gr (Τελευταία επίσκεψη 28/5/2020)


dEASY - Νέα: Διαθέσιμο το YouTube Kids στην Ελλάδα\nΠέτρος Κωνσταντινίδης @ 16.03.2020\n- Φιλικό προς την οικογένεια περιεχόμενο: Σχεδιάσαμε την εφαρμογή του YouTube Kids έχοντας στο μυαλό μας τις οικογένειες. Το περιβάλλον της εφαρμογής είναι πολύ φιλικό προς την οικογένεια, επιτρέποντας στα παιδιά να απελευθερώσουν την περιέργεια και τη φαντασία τους μέσα από κανάλια και λίστες που έχουν χωριστεί σε τέσσερις κατηγορίες: Παιχνίδια, Μουσική, Προγράμματα και Εξερεύνηση.\n- Χρόνος στην οθόνη: Με το ενσωματωμένο χρονόμετρο που διαθέτει η εφαρμογή, οι γονείς μπορούν εύκολα να περιορίσουν το χρόνο που περνούν τα παιδιά τους μπροστά στην οθόνη, για παράδειγμα στα 30 λεπτά παρακολούθησης. Η εφαρμογή θα ειδοποιήσει το παιδί για τη λήξη του χρόνου.\n- Φιλική προς το χρήστη: Μεγαλύτερες και πιο ευδιάκριτες εικόνες καθώς και πολύχρωμα σχέδια κάνουν πιο εύκολη τη χρήση της εφαρμογής από τα παιδιά. Όσο για τους γονείς, την πρώτη φορά που θα ανοίξουν την εφαρμογή θα μάθουν πώς λειτουργούν τα φίλτρα του YouTube Kids και πώς προτείνουν το κατάλληλο περιεχόμενο για τα παιδιά.\n- Περιεχόμενο εγκεκριμένο από τους γονείς: Έχουμε συμπεριλάβει μια ποικιλία χαρακτηριστικών στην εφαρμογή, που βοηθούν τους γονείς να ελέγχουν την εμπειρία των παιδιών τους. Η λειτουργία ‘εγκεκριμένο περιεχόμενο’ επιτρέπει στους γονείς να επιλέγουν συγκεκριμένα βίντεο και κανάλια που θα είναι διαθέσιμα στα παιδιά μέσω της εφαρμογής. Εάν επιθυμούν να επιλέγουν χειροκίνητα το περιεχόμενο που θα μπορούν να βλέπουν τα παιδιά τους μέσω της εφαρμογής ή να αποκλείσουν ορισμένα βίντεο και κανάλια – αυτό είναι εύκολο. Οι γονείς μπορούν να αποφασίσουν αν θέλουν να είναι ενεργοποιημένη η λειτουργία αναζήτησης ή όχι.\n- Συλλογές συνεργατών: Τα παιδιά θα μπορούν πολύ σύντομα να απολαμβάνουν συλλογές καναλιών από τους αξιόπιστους συνεργάτες μας Saferinternet4kids, CSI Institute (Cyber Security International Institute) και KEAN. Οι συλλογές θα καλύπτουν μία ποικιλία θεμάτων από τέχνες και χειροτεχνήματα έως μουσική, αθλητισμό, ευρύτερες γνώσεις και πολλά ακόμα. Οι γονείς μπορούν να επιλέγουν εύκολα σε ποια από αυτά τα θέματα και συλλογές επιθυμούν να έχουν πρόσβαση τα παιδιά τους.\nΔιάβασε περισσότερα για: YOUTUBE,YOUTUBE KIDS,


H MEΓΑΛΗ ΑΝΑΠΟΔΙΑ ΣΤΟ… ΑΝΑΠΟΔΟ ΠΑΡΚΑΡΙΣΜΑ (VIDEO) – carzine.gr\nH MEΓΑΛΗ ΑΝΑΠΟΔΙΑ ΣΤΟ... ΑΝΑΠΟΔΟ ΠΑΡΚΑΡΙΣΜΑ (VIDEO)\nΑν θέλεις να παρκάρεις με ανάποδο και όπισθεν, θα πρέπει να γνωρίζεις πολύ καλά τι κάνεις, και να το έχεις δοκιμάσει αρκετές φορές για να είσαι σίγουρος για το τελικό αποτέλεσμα.\nΣτην περίπτωση του οδηγού στο video έχουμε να κάνουμε με έναν μάλλον ενθουσιώδη οδηγό που από τη μια θέλει να κάνει αυτό τον επιδέξιο ελιγμό όμως είναι προφανές ότι “δεν το έχει”.\nΣτην εικόνα βλέπουμε την είσοδο ενός πάρκινγκ, αρκετά μεγάλου μεγέθους. Ξαφνικά από το βάθος έρχεται ένα Range Rover το οποίο προσπαθεί να παρκάρει με έναν εντυπωσιακό τρόπο.\nΤα πράγματα όμως παίρνουν αμέσως μια διαφορετική τροπή -για την ακρίβεια, ανατροπή…- και το Range Rover φέρνει μια μεγαλοπρεπή τούμπα, παθαίνοντας μάλιστα και αρκετά μεγάλη ζημιά.\nΕπειδή στον κόσμο του Youtube και της διαδικτυακής τρέλας, πολλοί θα βρουν τον συγκεκριμένο τύπο ως έμπνευση για δικά τους εγχειρήματα, καλό θα ήταν να δουν που μπορεί να οδηγήσει μια τέτοια προσέγγιση στο παρκάρισμα αν τα χέρια σου δεν “το έχουν”. Μην το δοκιμάσετε λοιπόν στο σπίτι αν δεν είστε σίγουροι για το τι κάνετε και πόσα θα πληρώσετε σε κάθε κακό ενδεχόμενο.\nΣε αυτό το άρθρο:Aνάποδο Παρκάρισμα, Range Rover, Video, Τούμπα


«Η επανάσταση έκανε το ανέφικτο πραγματικότητα» - Διεθνές Βήμα\nΗ νικηφόρα προέλαση και ανάπτυξη των δυνάμεων του Αντάρτικου Στρατού, σε συνδυασμό με μια μαζική εξέγερση των εργαζόμενων στις πόλεις και στα χωριά από τη μια άκρη της χώρας μέχρι την άλλη, ανέτρεψε το τυραννικό καθεστώς στις 1 Γενάρη του 1959, ανοίγοντας τον δρόμο προς τη σοσιαλιστική επανάσταση της Κούβας. Από εκείνη την ημέρα έως σήμερα, ο Χαρτ ανέλαβε κεντρικές υπευθυνότητες στην ηγεσία του Κομμουνιστικού Κόμματος της Κούβας, ως υπουργός Παιδείας και μετέπειτα ως υπουργός Πολιτισμού και σε άλλους κυβερνητικούς θεσμούς.\nΗ ετήσια Διεθνή Έκθεση Βιβλίου στην Αβάνα, η οποία έγινε εδώ στις 9-19 του Φλεβάρη, αφιερώθηκε στον Αρμάντο Χαρτ. Πάνω από όλα, «δίδαξε στους ανθρώπους να πιστεύουν στον εαυτό τους», είπε η συγγραφέας Γκραζιέλια Πογολόττι, στην ομιλία της στην κεντρική εκδήλωση προς τιμή του Χαρτ. Η πολύχρονη επαναστατική δράση του τιμήθηκε σε ειδικές εκδηλώσεις σχεδόν κάθε μέρα σε όλη τη διάρκεια αυτού του πολιτιστικού φεστιβάλ. Οι εκδηλώσεις αυτές συνδυάζονταν με παρουσιάσεις βιβλίων, συζητήσεις με διάφορους ομιλητές, εκθέσεις και άλλες δραστηριότητες τιμώντας τον ιστορικό ηγέτη Φιντέλ Κάστρο, ο οποίος πέθανε τον περασμένο Νοέμβρη.\nΣήμερα, ο Χαρτ διευθύνει το Πρόγραμμα Μαρτί, με το οποίο προωθείται η έκδοση και η μελέτη των γραπτών του Χοσέ Μαρτί, ηγέτη των πολέμων για την ανεξαρτησία της Κούβας από την Ισπανία. Με το πρόγραμμα αυτό οργανώνονται κοινωνικές δραστηριότητες για την προσέγγιση της νεολαίας με το παράδειγμα του Μαρτί.\nΚατά τη διάρκεια του φεστιβάλ, ένας μεγάλος αριθμός διακεκριμένων πολιτικών προσωπικοτήτων και ανθρώπων των γραμμάτων συμμετείχαν σε πάνελ, παρουσιάσεις βιβλίων και άλλα προγράμματα αφιερωμένα στο έργο του Αρμάντο Χαρτ. Εκτός από αυτούς που αναφέρονται σε αυτό το άρθρο, περιελάμβαναν τον Γκιλιέρμο Γκαρσία, διοικητή του Αντάρτικου Στρατού∙ τον Πέντρο Πάμπλο Ροντρίγκες, τον σημαντικότερο Κουβανό συγγραφέα πάνω στην αντι-ιμπεριαλιστική παρακαταθήκη του Μαρτί∙ και τον πρώην αντιπρόεδρο της Κούβας Χοσέ Ραμόν Φερνάντες, ο οποίος φυλακίστηκε μαζί με τον Χαρτ στο Νησί των Πεύκων τη διάρκεια του αγώνα κατά της δικτατορίας του Μπατίστα και ο οποίος το 1961 ήταν επικεφαλής της κύριας φάλαγγας που κατατρόπωσε την οργανωμένη από τις ΗΠΑ εισβολή στην Πλάγια Χοιρόν της Κούβας. Μια έκθεση φωτογραφίας, με τίτλο «Χαρτ: Πάθος για την Κούβα», οργανώθηκε από τον γνωστό Κουβανό φωτογράφο Ρομπέρτο Τσιλέ.\nΟ Χαρτ ποτέ δεν σχεδίαζε να γράψει ένα βιβλίο, υποστηρίζει. Επικέντρωσε όλη την ενέργειά του και την πειθαρχεία του στην επαναστατική πολιτική δράση. Παρόλα αυτά, ως κομμάτι της δραστηριότητάς του για την προώθηση αυτών των στόχων επί 65 χρόνια, ο Χαρτ έχει γράψει τόσα πολλά που θα μπορούσαν να διαμορφώσουν μια συλλογή 16 τόμων. Οι πρώτοι έξι από αυτούς παρουσιάστηκαν στην έκθεση βιβλίου φέτος. Οι συλλογές αυτές, που έχουν εκδοθεί από διάφορους εκδοτικούς οίκους, συγκεντρώθηκαν από την ερευνήτρια και εκδότρια Ελοίζα Καρρέρας, τη σύζυγο του Χαρτ.\nΜια ζωή επαναστατικής δράσης\n«Επαναστάτης όλων των εποχών», ήταν ο τίτλος της κεντρικής εκδήλωσης αφιερωμένη στο έργο ζωής του Χαρτ. Οι ομιλητές που συμμετείχαν στο πάνελ στη συζήτηση που έγινε στις 14 Φλεβάρη στο πολιτιστικό κέντρο Κάσα ντε Λος Αμέρικας, ήταν ο Φερνάντο Μαρτίνες Χερέντια, διευθυντής του Πολιτιστικού Ερευνητικού Ιδρύματος Χουάν Μαρινέλιο και πολύ γνωστό συγγραφέα πάνω στον μαρξισμό∙ η Γκραζιέλια Πογολόττι, εξέχουσα κριτικό θεάτρου και δοκιμιογράφου και επί πολλά έτη ηγέτιδα της Ένωσης Συγγραφέων και Καλλιτεχνών της Κούβας∙ και η Λεσμπία Κάνοβας, επίτιμο πρόεδρο της Ένωσης Κουβανών Εκπαιδευτικών. Την εκδήλωση προέδρευσε η Άννα Σάντσιες, διευθύντρια του Κέντρου Μελετών Χοσέ Μαρτί.\n«Από μικρός στην ηλικία, η άσκηση της πολιτικής ήταν στο επίκεντρο της ζωής του Χαρτ», είπε ο Μαρτίνες Χερέντια. Ιδρυτικό στέλεχος του Κινήματος 26 Ιούλη, ο Χαρτ ήταν «πάντα ένας εξαιρετικός μαχητής». Είχε συλληφθεί και φυλακιστεί από τη δικτατορία τρεις φορές –το 1954, μετά το 1957, όταν με τόλμη απέδρασε από τη φυλακή, και πάλι το 1958. Κλεισμένος μέσ’ τα σίδερα στη διάρκεια του τελευταίου έτους του επαναστατικού πολέμου, ο Χαρτ έδρασε με «υποδειγματική αξιοπρέπεια», είπε ο Μαρτίνες.\n«Τα γραπτά του Χαρτ κατά εκείνο το αρχικό στάδιο, τα οποία δημοσιεύτηκαν στα παράνομα έντυπα, και τα γράμματα και οι ομιλίες από τον πρώτο χρόνο της επαναστατικής εξουσίας», επισήμανε ο Μαρτίνες, «είναι μια από τις πιο αξιόλογες πηγές για τη μελέτη του ιστορικού κινήματος που απελευθέρωσε τη χώρα και ξεκίνησε τους βαθύτερους μετασχηματισμούς στην ιστορία του κουβανικού λαού».\nΜετά τη νίκη του 1959, «ο Χαρτ βρέθηκε στο πλευρό του Φιντέλ στους σημαντικότερους πολιτικούς και κρατικούς θεσμούς, σε όλη τη διάρκεια εκείνων των ένδοξων ημερών». Αναδείχθηκε σε ηγέτη του νεοσύστατου Κομμουνιστικού Κόμματος της Κούβας, είπε ο Μαρτίνες, στη θέση του οργανωτικού γραμματέα για αρκετά χρόνια.\n«Ποτέ δεν θα ξεχάσω την σημαντική συνεισφορά του Χαρτ και τη συντροφική του συμπεριφορά απέναντι στην ομάδα νέων επαναστατών στην οποία συμμετείχα κατά τη δεκαετία του 1960», ανέφερε ο Μαρτίνες. «Έμαθα πολλά από το παράδειγμα και την καθοδήγησή του, την ικανότητά του να ακούει και να συζητά», την αφοσίωσή του «στην σκληρή δουλειά και την προσοχή που έδινε στη λεπτομέρεια».\nΟ Χαρτ έχει γράψει εκτεταμένα για το πώς, ως ένας «φιντελίστα», έγινε υποστηρικτής του μαρξισμού «ως ένα βασικό εργαλείο δημιουργίας και ανάπτυξης ενός νέου πολιτισμού», είπε ο Μαρτίνες. Για τον Χαρτ, ο μαρξισμός ήταν ένας οδηγός για τον μετασχηματισμό της κοινωνίας, κι όχι «ένα διακοσμητικό στοιχείο ή ένας ζουρλομανδύας».\nΗ επαναστατική αυτή γραμμή πλεύσης, είπε ο Μαρτίνες, είναι το αντίθετο «του συστήματος στο οποίο ο μαρξισμός είχε παραμορφωθεί και μετατραπεί σε στείρο δόγμα –μια παρέκκλιση η οποία επικράτησε επί δεκαετίες στον κόσμο», αναφερόμενος σε αυτό που υπήρχε στη Σοβιετική Ένωση και στα καθεστώτα-δορυφόρους της πριν την κατάρρευσή τους από το 1989 έως το 1991.\nΑυτό που έχει επιτευχθεί με την κουβανική σοσιαλιστική επανάσταση «φαινόταν ανέφικτο», είπε ο Μαρτίνες. «Αλλά εδώ είναι που ο Αρμάντο Χαρτ σφυρηλατήθηκε –στη μάχη για τη μετατροπή του ανέφικτου σε πραγματικότητα». Μπροστά στις προκλήσεις του σήμερα, «ο καλύτερος τρόπος να τιμήσουν τον Χαρτ οι νέοι άνθρωποι της Κούβας είναι να ακολουθήσουν το παράδειγμά του».\nΟ μετασχηματισμός της εκπαίδευσης και της μάθησης\nΗ Λεσμπία Κάνοβας, μία επί πολλά έτη εκπαιδευτικός και διευθύντρια εκπαιδευτικών προγραμμάτων, επικεντρώθηκε στην καθοδήγηση του Χαρτ στον μετασχηματισμό της εκπαίδευσης και της μάθησης στην Κούβα, ένας μετασχηματισμός ο οποίος έγινε εφικτός με την επανάσταση. Αφού ανέλαβε τη θέση του υπουργού Παιδείας σε ηλικία 28 χρονών, ένας από τους νεότερους στο υπουργείο, καθοδήγησε την εκστρατεία αναλφαβητισμού το 1961, στην οποία συμμετείχαν εκατοντάδες χιλιάδες εργαζόμενοι. Στο επίκεντρο αυτής της προσπάθειας ήταν η κινητοποίηση πάνω από 100.000 εθελοντών –ως επί το πλείστον εφήβους που μόλις είχαν στρατολογηθεί, στην πλειονότητά τους γυναίκες– που πήγαν στην ύπαιθρο και δίδαξαν 700.000 ανθρώπους πώς να γράφουν και να διαβάζουν. Η ίδια η Κάνοβας, μόλις 13ων χρονών, ήταν μία από τις εθελόντριες αυτές.\nΟ αναλφαβητισμός, μια μάστιγα του καπιταλιστικού παρελθόντος της Κούβας, εξαλείφθηκε μέσα σε ένα χρόνο. «Πέρυσι στις 22 Δεκέμβρη γιορτάσαμε την 55η επέτειο της διακήρυξης της Κούβας σε Ελεύθερη Περιοχή από τον Αναλφαβητισμό», είπε.\nΗ καμπάνια κατά του αναλφαβητισμού, επισήμανε η Κάνοβας, δεν οργανώθηκε από ανθρώπους «με ειδικότητα στους εκπαιδευτικούς μεθόδους». Προετοιμάστηκε και πραγματοποιήθηκε με τη υποστήριξη συνδικάτων, την ομοσπονδία γυναικών και άλλων μαζικών οργανώσεων.\nΗ επέκταση της πρόσβασης στην εκπαίδευση, τόνισε, συνδυάστηκαν με άλλα κοινωνικά αιτήματα των εργατών και χωρικών, όπως «η αγροτική μεταρρύθμιση, το αίτημα για δημιουργία θέσεων εργασίας για όλους και όλες και να μπει τέλος στην ανεργία και τη φτώχια».\nΈνας άλλος πυλώνας της εφαρμογής μέτρων που επίβλεψε ο Χαρτ, είπε η Κάνοβας, ήταν η Μεταρρύθμιση της Ανώτατης Εκπαίδευσης του 1962, στόχος της οποίας ήταν να δοθεί η δυνατότητα «στα παιδιά των εργαζόμενων να φοιτήσουν στα πανεπιστήμια».\nΓια να έχει νόημα, «η εκπαίδευση πρέπει να συνδέεται πραγματικά με τη ζωή, με τα βασικά προβλήματα της καθημερινής ζωής», είπε. Πριν από την επανάσταση στην Κούβα, τα σχολεία ήταν αποκλειστικά ιδρύματα, απομονωμένα από τους εργαζόμενους και τη ζωή των ανθρώπων του μόχθου στις πόλεις και στην ύπαιθρο.\nΟ Χαρτ καθοδήγησε την προσπάθεια, είπε η Κάνοβας, «να γίνει το σχολείο το πιο σημαντικό πολιτιστικό κέντρο της εκάστοτε κοινότητας […] να ανοίξει το σχολείο στο περιβάλλον του».\nΟ Χαρτ ως υπουργός Πολιτισμού\nΩς επαναστάτης ηγέτης, είπε η Γκραζιέλια Πογολόττι, ο Χαρτ ήταν πάντα γνωστός ως ένας άνθρωπος «με ανοιχτό μυαλό», ένας που κατανοούσε «την ουσία των ιδεών του Φιντέλ». Αυτά τα χαρακτηριστικά, σημείωσε, ήταν που τον έκαναν κατάλληλο και για τη θέση του οργανωτικού γραμματέα του Κομμουνιστικού Κόμματος και μετά του υπουργού Πολιτισμού.\nΩς οργανωτικός γραμματέας από το 1965 μέχρι το 1970, ο Χαρτ συνέβαλε στην καθοδήγηση «της δουλειάς για την οικοδόμηση του κόμματος μέσα σε πάρα πολύ δύσκολες περιστάσεις –στις οποίες δεν θα υπεισέλθω αυτή τη στιγμή– συγκρούσεων και αντιπαραθέσεων με τον σεκταρισμό», είπε η Γκραζιέλια. «Ακολουθώντας τον Φιντέλ, ο Χαρτ κατάφερε να οικοδομήσει ένα κόμμα των εργαζομένων, χωρίς τον σεκταρισμό», πρόσθεσε. «Αυτό ήταν το κόμμα στο οποίο γίναμε μέλη ο Φερνάντο Μαρτίνες κι εγώ την ίδια βραδιά στην αίθουσα του κινηματογράφου Τσάπλιν».\nΤο 1976, όταν ανακοινώθηκε ότι ο Χαρτ ανέλαβε τη θέση του πρώτου υπουργού Πολιτισμού, ήταν μια «στιγμή μεγάλης χαράς», είπε η Πογολόττι. « Μόλις περάσαμε μια δύσκολη χρονική περίοδο, μια περίοδο την οποία σήμερα θυμόμαστε ως χρόνια βαμμένα γκρι».\nΚατά τη διάρκεια των πρώτων πέντε χρόνων της δεκαετίας του 1970, η οποία αργότερα έγινε γνωστή ως «η γκρι μισή δεκαετία», το επίσημο Εθνικό Συμβούλιο Πολιτισμού εφάρμοσε πολιτικές εναντίον πολλών Κουβανών συγγραφέων, καλλιτεχνών, και άλλων που θεωρηθήκαν «πολιτικά αναξιόπιστοι», εμποδίζοντας τη δυνατότητά τους να εκδώσουν τα βιβλία τους ή να έχουν πρόσβαση σε υλικά και σε συνθήκες απαραίτητες για την πραγματοποίηση της δουλειάς τους. Αυτό είχε σημαδεύσει μια αντιστροφή των πολιτικών που υποστήριζε από την αρχή η επαναστατική ηγεσία της Κούβας.\nΣε εκείνα τα χρόνια, για παράδειγμα, η φιλοσοφική σχολή του Πανεπιστημίου της Αβάνας, την οποία διεύθυνε ο Φερνάντο Μαρτίνες Χερέντια, έκλεισε, μαζί με το περιοδικό Pensamiento Critico (Κριτική Σκέψη) εκδότης του οποίου ήταν ο Μαρτίνες. «Ο σοσιαλιστικός ρεαλισμός» –τον οποίο είχε επιβάλει το σταλινικό καθεστώς της Μόσχας από τη δεκαετία του 1930 και μετά στη Σοβιετική Ένωση– προωθήθηκε και στην Κούβα, ιδιαίτερα στη λογοτεχνία, το θέατρο και στον κινηματογράφο.\nΤο 1976 η διάλυση του συμβουλίου και η δημιουργία του υπουργείου Πολιτισμού, με υπουργό τον Χαρτ, ξεκίνησε έναν «ριζοσπαστικό μετασχηματισμό αυτής της κατάστασης», είπε η Πογολόττι.\nΚαθώς επανακαθιερώνονταν οι πολιτικές που προωθούσε η επαναστατική ηγεσία, ο Χαρτ ανέλαβε «το ευαίσθητο καθήκον της επούλωσης των πληγών, της επαναφοράς της εμπιστοσύνης πολλών συγγραφέων και καλλιτεχνών οι οποίοι είχαν ζήσει πικρές στιγμές στη διάρκεια εκείνων των πρώτων χρόνων». Συνέβαλε στην καταπολέμηση των «προκαταλήψεων που υπήρχαν κατά συγγραφέων και καλλιτεχνών».\nΟ Χαρτ ήταν μια προσωπικότητα που ξεχώριζε όσο αφορά στις προσπάθειες της επαναστατικής ηγεσίας να διευρύνει την πρόσβαση στον πολιτισμό, είπε η Πογολόττι. Δούλευε ακούραστα για την προώθηση «των Δέκα Βασικών Πολιτιστικών Ιδρυμάτων» –τις βιβλιοθήκες, τα βιβλιοπωλεία, τις γκαλερί, τα μουσεία, τους κινηματογράφους, τα εργαστήρια λογοτεχνίας, τις θεατρικές ομάδες, τις χορωδίες, τις μπάντες και τα κοινοτικά πολιτιστικά κέντρα. «Ο Χαρτ ήθελε να πείσει όλους ανεξαιρέτους τους τοπικούς αξιωματούχους στην Κούβα για τον σημαντικό ρόλο της κουλτούρας», τόνισε με χιούμορ.\nΟμιλώντας πριν από λίγες ημέρες στο πρόγραμμα Mesa Redonda, μια εθνικής εμβέλειας συζήτηση σε στρογγυλό τραπέζι στην τηλεόραση, η Πογολόττι είπε ότι υπό την καθοδήγηση του Χαρτ το υπουργείο Πολιτισμού ενθάρρυνε «τη δημιουργικότητα, την πρωτοβουλία, το κουράγιο και πάνω από όλα, την ικανότητα να ακούς τον άλλο».\nΜια παρόμοια παρατήρηση έκανε και ο Αμπέλ Πριέτο, ο τωρινός υπουργός Πολιτισμού, μιλώντας επίσης στο Mesa Redonda. «Ο ερχομός του Χαρτ στο υπουργείο Πολιτισμού», είπε ο Πριέτο, «χωρίς καμιά αμφιβολία σημάδευσε την επιστροφή στην πολιτιστική πολιτική του Φιντέλ όπως αυτή διατυπώθηκε στην ομιλία του [το 1961] ‘Μερικά λόγια προς τους διανoούμενους’». [Η ομιλία αυτή υπάρχει στην Militant 21 Δεκέμβρη 1998]\nΓια τις νέες γενιές επαναστατών\nΜια από τις συναντήσεις που ήταν μέρος των ιδιαίτερων εκδηλώσεων απόδοσης τιμής προς τον Χαρτ ήταν η παρουσίαση στις 18 Φλεβάρη δύο βιβλίων. Το ένα ήταν το Armando Hart: Una vida, un sueño [Αρμάντο Χαρτ: μια ζωή ένα όνειρο], μία βιογραφία με κόμικς σε στυλ βιβλίου που περιγράφει τη ζωή σε νεαρή ηλικία του επαναστάτη ηγέτη το οποίο στοχεύει να προσεγγίσει τη νεολαία της Κούβας. Έχει δημοσιευτεί από τον εκδοτικό οίκο Casa Editora Abril της Ένωσης Νέων Κομμουνιστών, η συγγραφή και εικονογράφηση του οποίου έγινε από τον Ενρίκε Λακόστε, έναν σκιτσογράφο του Palante, περιοδικό πολιτικού χιούμορ.\nΤο άλλο βιβλίο, συγγραφέας του οποίου είναι ο Χαρτ, ήταν το Aldabonazo: στην επαναστατική παρανομία στην Κούβα, 1952-1958. Εξαντλημένο εδώ και πολύ καιρό στην Κούβα, η εξιστόρηση του Χαρτ εκδόθηκε στα αγγλικά και στα ισπανικά από τον εκδοτικό οίκο Pathfinder Press που έχει την έδρα του στις ΗΠΑ.\nΣτο πάνελ βρίσκονταν ο Αρμάντο Χαρτ∙ η Ελοϊσα Καρέρας∙ ο Ρουμπιέλ Γκαρσία, πρόεδρος του Saíz Brothers Association, μιας οργάνωσης νέων καλλιτεχνών ο Λακόστε∙ και η Μέρι-Άλις Γουότερς, επιμελήτρια του Aldabonazo και προέδρου του Pathfinder Press. Ο Χαβιέρ Ντουένιας, διευθυντής του Abril, προέδρευσε.\nΣτο κοινό βρισκόταν ο υπουργός Πολιτισμού Αμπέλ Πριέτο, ο Φερνάντο Γκονζάλες και ο Αντόνιο Γκερέρο. Ο Γκονζάλες και ο Γκερέρο είναι δύο από τους Πέντε Κουβανούς επαναστάτες που ήταν στις φυλακές των ΗΠΑ επί πάνω από μιάμιση δεκαετία για τη δράση τους που είχε στόχο την προστασία της Κούβας από σχεδιαζόμενες επιθέσεις των αντεπαναστατικών ομάδων που έχουν τη βάση τους στις ΗΠΑ.\nΟ Λακόστε είπε ότι το βιβλίο του, ο πρώτος από δύο τόμους, έχει στόχο την προσέγγιση της νεολαίας. Με εκλαϊκευτικό στυλ, μιλάει για την αρχική μελέτη της επαναστατικής παρακαταθήκης του Μαρτί από τον Κουβανό ηγέτη και πως ως φοιτητής πανεπιστημίου μπήκε στον αγώνα ενάντια στη δικτατορία του Μπατίστα. Το κείμενο και τα σκίτσα δείχνουν την στρατολόγηση του Χαρτ στο Κίνημα 26 Ιούλη και την συμμετοχή του στον παράνομο αγώνα στις πόλεις έως την ένοπλη ενέργεια, στις 30 Νοέμβρη 1956, στο Σαντιάγο στηρίζοντας την αποστολή που ηγήθηκε ο Φιντέλ Κάστρο με το πλοιάριο Γκράνμα.\nΗ Γουότερς εξήγησε πως τελικά προέκυψε η έκδοση από το Pathfinder του βιβλίου Aldabonazo μέσα από μια συνεργασία, δεκαεπτά χρόνων, με τον Χαρτ, την Ελοϊσα Καρέρας και τον εκδοτικό οίκο Editora Abril.\n«Όσο περισσότερο αφομοιώναμε την αξία της εξιστόρησης του Αρμάντο του παράνομου επαναστατικού αγώνα και πως αυτή εμπλουτίζονταν με τις προκηρύξεις, τις αναφορές στον Τύπο και άλλα ντοκουμέντα που παράχθηκαν μέσα στη φωτιά των μαχών ζωής-θανάτου», είπε η Γουότερς, «τόσο περισσότερο γνωρίζαμε –έπρεπε– να το εκδώσουμε στα αγγλικά και στα ισπανικά, για τις νέες γενιές επαναστατών μαχητών στις ΗΠΑ και ανά τον κόσμο».\nΓια τους επαναστάτες, η ιστορία που έχει νόημα είναι η ιστορία «που είναι η πιο χρήσιμη για να βρεις τον δρόμο που οδηγεί προς τα εμπρός», έγραφε κάποτε ο Χαρτ, όπως υπενθύμισε στους συμμετάσχοντες η Γουότερς.\n«Κι αυτό ακριβώς είναι που μας δίνει το Aldabonazo», είπε.\nΤο Pathfinder έχει εκδώσει το Aldabonazo διότι είναι μέρος του πολιτικού οπλοστασίου που έχουν ανάγκη οι εργαζόμενοι στις Ηνωμένες Πολιτείες και σε όλο τον κόσμο. Το χρειαζόμαστε ώστε να «οπλίσουμε πολιτικά μια μαζική πρωτοπορία για τις ταξικές μάχες που βρίσκονται μπροστά μας στον 21ο αιώνα».\nΟι συμμετάσχοντες σε αυτή και άλλες εκδηλώσεις αγόρασαν 75 αντίτυπα του Aldabonazo, όλα όσα διέθετε το Pathfinder. Πολλοί πήραν επίσης αντίτυπα του Armando Hart: Una vida, un sueño.


Τοπολογία των Διδύμων – Ελληνική Εσωτερική Αστρολογία\nΗ Πανσέληνος του Ιουνίου στους Διδύμους\nΤοπολογία των Διδύμων\nΔημoσιεύτηκε: Παρασκευή, 1 Ιούν 2018 στις 01:00\nΤελευταία ανανέωση: Τρίτη, 1 Ιούν 2021 στις 22:21\nΚάποια στιγμή είχαμε δημοσιεύσει ένα άρθρο με θέμα τις μορφές και τη σχέση τους με τους πλανήτες. Εκεί ασχοληθήκαμε με την βασική δυαδικότητα Μορφής – Περιεχομένου στην φάση της υλοποίησής της. Σήμερα ερχόμαστε να καλωσορίσουμε την έλευση του μηνός Ιουνίου όπου ο Ήλιος βρίσκεται στο ζώδιο των Διδύμων και που έχει σχέση με αυτές τις διαδικασίες\nΑυτό που τις ενώνει είναι ότι στο ζώδιο των Διδύμων γίνεται η πρώτη συνειδητοποίηση της δυαδικότητας, μέσω της ανάπτυξης της νοητικότητας και της συσσώρευσης γνώσης. Γνώσης που από την φύση της αναζητεί και τείνει να ενοποιηθεί από την πολυδιασπαστικότητα και την χωριστικότητα της ειδίκευσης και να μετατραπεί σε ενότητα Σοφίας. Στο ζώδιο των Διδύμων αναφερόμαστε στην διαδικασία της εμπειρίας & της συνείδησης η οποία προχωράει προς την Σύν-Θεση των αντιθέτων που φθάνει σε ολοκλήρωση και έκφραση στο ζώδιο του Ζυγού.\nΣτο προηγούμενο άρθρο, που αναφέραμε, σημαντικό ρόλο έπαιξαν ο Κρόνος και ο Ουρανός και έχουμε στους Διδύμους τουλάχιστον μία σχέση να αναπτύσσεται με τους δύο πλανήτες, μέσω της Αφροδίτης που είναι:\nεσωτερικός κυβερνήτης των Διδύμων – στους Διδύμους βρίσκονται σε σύνοδο οι Βόρειοι Ηλιοκεντρικοί Δεσμοί Αφροδίτης (16°52′) και Ουρανού (14°06′).\nιεραρχικός κυβερνήτης του Αιγόκερου – το ζώδιο εξωτερικής και εσωτερικής κυριαρχίας του Κρόνου\nεξωτερικός κυβερνήτης του Ζυγού όπου ο Ουρανός έχει την εσωτερική του κυριαρχία και ο Κρόνος την ιεραρχική του και την έξαρση του.\nΗ σύζυγος και αδελφή του Κρόνου, η Ρέα, εκπροσωπεί την ιεραρχική κυριαρχία των Διδύμων μέσω της Γης\nΒλέπουμε η εσωτερική αστρολογία να αποκαλύπτει την στενότατη σύνδεση Αφροδίτης – Κρόνου – Ουρανού η οποία στην Ελληνική Μυθολογία σημειώνεται επίσης με σημαντικό τρόπο. Η Αφροδίτη γεννήθηκε, ως γνωστόν, όταν ο Κρόνος πέταξε στην θάλασσα (του αστρικού πεδίου) τα γεννητικά όργανα του πατέρα του Ουρανού. Εδώ υπάρχει πολύ μυστήριο και κάποια στιγμή θα αναφερθούμε ειδικά.\nΤώρα να πούμε ότι το γεγονός αυτό, παρόλο που θεωρείται εξουσιαστική και βάρβαρη η συμπεριφορά του Κρόνου, εν τούτοις κρύβει την μεγάλη Υποταγή στον Πατέρα του και πατέρα των Πάντων Ουρανό. Υποταγή γιατί η πράξη του σημαίνει ότι ο ίδιος δεν έχει την Δημιουργική ικανότητα αυτού του επιπέδου.\nΗ σύγχρονη μεταφυσική φιλοσοφία μας λέει ότι η Έβδομη Ακτίνα (με μοναδικό εκπρόσωπο τον πλανήτη Ουρανό) είναι η εικόνα της Πρώτης (οντολογικά η Όψη του Πατρός της Αγίας Τριάδος) εντός του υλικού κόσμου. Μόνο η έβδομη ακτίνα έχει την Δημιουργική ικανότητα σε επίπεδο Πυρηνικό. Ο Κρόνος φυσικά γεννούσε, είχε παιδιά, αλλά αυτή είναι δημιουργία σε ήδη υπάρχον υλικό πεδίο, είναι Ηλεκτρονιακή – Περιφερειακή γέννα.\nΟι τρεις πλανήτες Αφροδίτη, Ουρανός και Κρόνος, συγκυβερνούν τον Ζυγό, το ζώδιο της ολοκληρωμένης έκφρασης των εννοιών της αντίθεσης, της ισότητας και της ισορροπίας. Το περιβάλλον δείχνει ότι η δράση του Κρόνου έγινε στον Ζυγό και εκεί δημιουργήθηκε ένας αντικατοπτρισμός, ένας εικονικός κόσμος. Ο Ζυγός βρίσκεται απέναντι από τον Κριό όπου υπάρχει η Πραγματική Δημιουργία των Πάντων, και στον Κριό ο Ουρανός βρίσκεται στην ιεραρχική του κυριαρχία. Η Εσωτερική Αστρολογία είναι η Νέα Μυθολογία!\nΟ Κρόνος, λοιπόν, αποκόπτοντας τα γεννητικά όργανα του πατέρα του Ουρανού και ρίχνοντας τα στην θάλασσα έφερε το αποτέλεσμα της γέννησης της Αφροδίτης. Τα γεννητικά όργανα του Ουρανού είναι το δεύτερο αιθερικό του τσάκρα και είναι το μοναδικό που έχει τεθεί σε ενέργεια μέσα στον εκδηλωμένο από τον Κρόνο κόσμο. Τον κόσμο που ακολουθεί τις Ροές (Ρέα) του Χρόνου (Κρόνου).\nΣτον άνθρωπο το δεύτερο τσάκρα ονομάζεται σεξουαλικό λόγω του ότι συνδέεται με τα γεννητικά όργανα που σήμερα τα βλέπουν σαν όργανα σεξουαλικής πράξης και όχι γέννησης – δημιουργίας. Το τσάκρα αυτό, το Swadhisthana, κυβερνάται από τον πλανήτη Ουρανό. Είναι το κέντρο παραγωγής της βασικής ενέργειας, που πρέπει να κατευθυνθεί επιτυχώς στο έκτο τσάκρα του τρίτου ματιού και να το ενεργοποιήσει.\nΤο έκτο τσάκρα κυβερνάται από τον πλανήτη Αφροδίτη και αποτελείται από δύο πέταλα με 48 πέταλα το καθένα. Βλέπουμε μία αξιοσημείωτη σχέση του δεύτερου με το έκτο τσάκρα και θα δούμε στην συνέχεια την συσχέτιση της Δεύτερης Ακτίνας με την Έκτη και την σχέση τους με το ζώδιο των Διδύμων. Το τσάκρα του τρίτου ματιού σχετίζεται με το ζώδιο των Διδύμων και είναι το σημείο όπου συνειδησιακά επιτυγχάνεται και βιώνεται η ένωση της Πρωταρχικής Πολικότητας και άρα όλων των πολικοτήτων.\nΈνα ακόμα σημείο συσχετισμού του Αιγόκερου με τους Διδύμους είναι το ότι στους Διδύμους πρώτη φορά υπάρχουν δύο σαφώς προσδιορισμένα μέρη οι Δίδυμοι, ο Κάστορας και ο Πολυδεύκης. Μεταξύ αυτών των δύο μερών πρώτη φορά αναπτύσσεται η συνείδηση ότι πρέπει να υπάρχει συνεχής και ανεμπόδιστη ροή που είναι Ροή Αγάπης, αλλιώς δεν θα έμεναν στην μυθολογία οι δύο αυτοί φίλοι. Έτσι συνδέεται η Ρέα (Ροή), σύζυγος του Κρόνου, με το ζώδιο των Διδύμων.\nΗ Ρέα αποτελεί μία από τις προσηγορίες της Δυάδας, όπως αναφέρει ο Ιάμβλιχος, αλλά και ο Νικόμαχος ο Γερασηνός και οι Δίδυμοι είναι το κύριο ζώδιο εκπόρευσης της Δεύτερης ακτίνας της Σοφίας που είναι Αγάπη. Οι Δίδυμοι είναι το ζώδιο από όπου εκκινεί η δράση της Χριστικής Συνείδησης.\nΜε αυτό τον τρόπο συνδέεται η Ρέα, που είναι η κύρια υποστηρίκτρια και η εναρκτήρια Δύναμη του Σχεδίου του Δία, με τους Δίδυμους. Διαλογιζόμενοι πάνω σε αυτές τις συνδέσεις μπορούμε να βρούμε την άκρη του νήματος της σχέσης του Σχεδίου του Δία με την ανάπτυξη της Χριστικής συνείδησης και την φυσική Έλευση του Χριστού, όποτε Αποφασίζεται να Εμφανιστεί.\nΗ παρουσία της Ρέας στο ζώδιο των Διδύμων δεν αναφέρεται στην γραμμένη μέχρι τώρα Εσωτερική Αστρολογία από τον M.D.K., αλλά δεν είναι ξένη προς αυτήν. Ό,τι λέμε και ότι ανακαλύπτουμε βρίσκεται μέσα στην Οδό του Μεγάλου Διδασκάλου και πάντα ασκούμε έλεγχο ότι αυτό όντως ισχύει.\nΗ σχέση Ρέας – Διδύμων στην θεωρία της εσωτερικής αστρολογίας που είναι γνωστή μέχρι σήμερα είναι ότι ιεραρχικός κυβερνήτης των Διδύμων είναι η Γη. Η Ρέα είναι η μεγάλη Μητέρα θεών και ανθρώπων και η Γη/Γαία είναι μια άλλη όψη του ίδιου αρχέτυπου. Ας μην ξεχνάμε ότι η Γη και ο Κρόνος είναι οι δύο πλανήτες που εκφράζουν την τρίτη ακτίνα της Δημιουργικής Νόησης. Σε αυτές τις σκέψεις βλέπουμε τις διασυνδέσεις με το ότι η Γη είναι ο ιεραρχικός κυβερνήτης των Διδύμων. Στην ουσία, η Γη υποκρύπτει ή αποκαλύπτει από το βάθος της την Μητέρα θεών και ανθρώπων Ρέα, την Πρωταρχική Ροή. Αυτά έχουν ιδιαίτερη σημασία για τον πλανήτη μας και εμάς, την ανθρωπότητα του.\nΟι σχέσεις Διδύμων, Ζυγού και Αιγόκερου σχετίζονται και με την διαρκή αύξηση του φωτός της ψυχής και την μείωση του φωτός της προσωπικότητας, που ξεκινάει στο ζώδιο των Διδύμων και φθάνει σε μία ολοκλήρωση στο ζώδιο του Αιγόκερου, από την Πύλη του οποίου ενσαρκώνεται ο Χριστός. Υπάρχει όμως ακόμα μία αναφορά που πρέπει να αναφέρουμε και που από μιας αρχής συνδέει το ζώδιο των Διδύμων προς το ζώδιο του Σωτήρα που είναι οι Ιχθείς. Με αυτό τον τρόπο υποδεικνύεται από μία άλλη οπτική ο σωτηριακός χαρακτήρας όλου του Μεταβλητού Σταυρού.\nΑυτό φανερώνεται με το ότι η Ρέα έσωσε τον Δία δίνοντας στον Κρόνο να καταπιεί μία πέτρα και εξ αυτού ονομάζεται «σώτειρα» στους τελετουργικούς ύμνους των αρχαίων, όπως βλέπουμε στον Ορφικό Ύμνο στην Ρέα. Στο Αρχέτυπο της Δεύτερης Ακτίνας, που εκφράζεται στους Διδύμους για πρώτη φορά, ενυπάρχει εξ αρχής εμφυτευμένη και η ιδέα της Σωτηρίας. Η οποία περνάει στην υλοποιητική της φάση στο ζώδιο της Παρθένου, διακρίνοντας τον Σωτήρα Χριστό και κυοφορώντας τον (Παρθένος), έως την πλήρη εκδήλωση Του και την Ανάληψη του Έργου Του (Ιχθείς). Διασυνδέεται έτσι το σύνολο των ζωδίων της δεύτερης ακτίνας, Δίδυμοι – Παρθένος – Ιχθείς.\nΣτον Αιγόκερο, το τρίτο ζώδιο κατά την αριστερόστροφη πορεία στον ζωδιακό (Ιχθείς => Υδροχόος => Αιγόκερος), ολοκληρώνεται η δημιουργία της Μορφής, ενώ παίρνει την τελική της όψη η αναζήτηση της συνειδησιακής ένωσης της ψυχής και του σώματος κατά την δεξιόστροφη πορεία στον ζωδιακό (Σκορπιός => Τοξότης => Αιγόκερως). Στους Διδύμους, το τρίτο ζώδιο κατά την δεξιόστροφη πορεία (Κριός => Ταύρος => Δίδυμοι), εκφράζεται και καθιερώνεται το περιβάλλον ανάπτυξης της συνείδησης της πολικότητας Μορφής – Περιεχομένου, ή Σώματος – Ψυχής. Ο Αιγόκερως είναι το τρίτο ζώδιο της αριστερόστροφης πορείας και το δέκατο της δεξιόστροφης και αντιστρόφως οι Δίδυμοι είναι το τρίτο της δεξιόστροφης και το δέκατο της αριστερόστροφης.\nΗ συνειδητοποίηση της πρωταρχικής δυαδικότητας Μορφής – Περιεχομένου στον άνθρωπο είναι η πολικότητα Σώμα – Ψυχή. Η ψυχή είναι το Περιεχόμενο και το Σώμα η μορφή, όπως το νερό είναι το περιεχόμενο ενός ποτηριού. Αυτή η συνειδητοποίηση είναι που αφυπνίζεται για πρώτη φορά, τίθεται στην πράξη και δημιουργείται η ουσιαστική ενοποίηση και σύμπραξη των δύο πόλων (ψυχής – σώματος), στο ζώδιο των Διδύμων.\nΗ ουσιαστική Ενότητα της Δυαδικότητας βρίσκεται στο βάθος της ουσίας των Διδύμων και αυτό σχετίζεται και με την συγκεντρωμένη στόχευση του απέναντι ζωδίου τους, που είναι ο Τοξότης, ο οποίος για να πετύχει τον στόχο του πρέπει να υπάρξει ταύτιση ανθρώπου (τοξότης), τόξου και στόχου. Ο ζωδιακός των δώδεκα ζωδίων πρέπει κάποια στιγμή να γίνει αντιληπτός σαν ζωδιακός έξι πολικών αξόνων (Κριός – Ζυγός, Ταύρος – Σκορπιός, Δίδυμοι – Τοξότης, Καρκίνος – Αιγόκερος, Λέων – Υδροχόος, Παρθένος – Ιχθείς). Ειδικά στον άξονα Διδύμων – Τοξότη αυτό γίνεται έντονα φανερό.\nΟ άξονας αυτός είναι ιδιαίτερης σημασίας για την λειτουργικότητα του πλανήτη μας μέσα στο πλανητικό μας σύστημα. Η πολικότητα Διδύμων – Τοξότη παίζει ένα κυρίαρχο ρόλο στην διαδικασία αφύπνισης, συνειδητοποίησης και εκδήλωσης της Χριστικής Συνείδησης. Ειδικότερα, το ζώδιο των Διδύμων, όντας η έναρξη και η πρώτη αρχετυπική εκδήλωση της Δεύτερης Ακτίνας της Αγάπης που είναι Σοφία, είναι όπως είπαμε ο εναρκτήριος τόπος της αφύπνισης και λειτουργίας της Χριστικής Συνείδησης, που αφυπνίζεται και δραστηριοποιείται μέσα από το σύνολο του Μεταβλητού Σταυρού.\nΟι Δίδυμοι, η Παρθένος και οι Ιχθείς είναι τα ζώδια εκφραστές της δεύτερης ακτίνας, ενώ ο Τοξότης, η Παρθένος και οι Ιχθείς είναι τα ζώδια της έκτης ακτίνας του Ιδεαλισμού και της Έμπρακτης Αφοσίωσης, του Μπάκτι γιόγκα. Ο άξονας Παρθένου – Ιχθύων είναι ο κοινός τόπος των δύο ακτίνων, ενώ οι Δίδυμοι παίζουν τον ρόλο της αρχετυπικής παρουσίας, τον ρόλο του Είναι και ο Τοξότης ελέγχει, ενσωματώνει, επιβεβαιώνει και θέτει τις ενέργειές του στον ρόλο της εφαρμογής, της επιδίωξης, επικεντρωμένος στον πόλο του Γίγνεσθαι.\nΑυτή η συσχέτιση των Διδύμων με το Είναι περιέχει και την αιτία που το ζώδιο των Διδύμων δεν είναι εύκολο να βιωθεί ως εκπρόσωπος της Δεύτερης Ακτίνας από τον λιγότερο εξελιγμένο άνθρωπο. Η Παρθένος όμως και οι Ιχθείς διατηρούν συνθεμένα στην πράξη τόσο το Είναι όσο και το Γίγνεσθαι της Χριστικής Συνείδησης κρατώντας σε στενή διαρκή σχέση και τα άλλα δύο ζώδια, το σύνολο του Μεταβλητού Σταυρού (Δίδυμοι, Παρθένος, Τοξότης, Ιχθείς).\nΈτσι αποκαλύπτεται ότι ο Μεταβλητός Σταυρός είναι ο τόπος που διενεργούνται οι διαδικασίες αφύπνισης και δράσης της Χριστικής Συνείδησης στον κόσμο. Ενδιαφέρον είναι το ότι ο Χριστός ανήκει στην δεύτερη ακτίνα, ενώ ο κύριος απόστολος και προωθητής της διδασκαλίας του ο Παύλος λειτούργησε από την έκτη ακτίνα.\nΗ χαρακτηριστική γωνία της δεύτερης ακτίνας είναι η αντίθεση και οι Δίδυμοι επιπλέον κυβερνάνε τον πυρήνα κάθε πολικότητας στον ζωδιακό, φέροντας ταυτόχρονα το αίτημα για την ουσιαστική Συνύπαρξη των Αντιθέτων. Εδώ βρίσκεται κρυμμένος και ο ένας από τους δύο μεγάλους Νόμους της απόκτησης της Γνώσης και δεν είναι τυχαία οι Δίδυμοι το ζώδιο της πρωτογενούς αναζήτησης και συσσώρευσης γνώσης, της παιδείας, των σχολείων, επειδή στο ζώδιο αυτό κρατιέται μυστικά το Μεγάλο Εργαλείο της έρευνας και της συγκομιδής της γνώσης της Δυάδας. Θέμα με το οποίο θα ασχοληθούμε, καιρού επιτρέποντος κάποια στιγμή.\nΜια άλλη όψη της ενυπάρχουσας έννοιας της Ενότητας του ζωδίου των Διδύμων είναι η Επικοινωνία, καθώς μέσα της περιέχει την πρωτογενή βάση – τάση της ενότητας των αντιθέτων, που μέσα από την ροή της επικοινωνίας ωθείται στην εκδήλωση της. Η επικοινωνία είναι διαδικασία ένωσης και γεφύρωσης των αποστάσεων. Αν δεν υπάρχει επικοινωνία δεν μπορούν να συνδιαλλαγούν τα διαφορετικά. Αυτό είναι σημαντικό σημείο για κάθε μορφή σχέσης και δη των ερωτικών και έτσι αχνοφαίνεται η ενοποιός δράση της Αφροδίτης στους Διδύμους.\nΕφόσον υπάρχουν δύο διαφορετικά, είναι φυσικό να δημιουργείται κίνηση από το ένα προς το άλλο. Αυτή είναι η μία όψη της Αρχής της Επικοινωνίας, όπως θεωρείται ότι σχετίζεται με το ζώδιο των Διδύμων. Η δημιουργούμενη κίνηση μεταξύ δύο πόλων είναι η επικοινωνία. Από μια άλλη οπτική, τα δύο δημιουργούν την έννοια της συνύπαρξης και της κοινωνίας. Έτσι η κοινωνία είναι άλλη μία αιτία, ένα περιβάλλον έναρξης της επικοινωνίας. Αυτό αρχίζει στον Ζυγό και πάλι από την Αφροδίτη.\nΗ γλώσσα είναι ένας τρόπος επικοινωνίας, δύο ανθρώπων, ένας τρόπος ένωσης, συν-ύπαρξης, συν-κίνησης, συν-ουσίας και συν-κοινωνίας. Εξ ου και οι ανάλογες λέξεις που χρησιμοποιούνται όπως συνομιλία, συζήτηση, συναλλαγή κτλ. Όλες οι μορφές επικοινωνίας προέρχονται από την ίδια υποκρυπτόμενη πηγή των Διδύμων, πχ η τηλεπαθητική επικοινωνία. Η έντονη ενεργοποίηση του ζωδίου αυτού ή του τρίτου οίκου κάποιου ωροσκοπίου μπορεί να δώσει τηλεπαθητικές ικανότητες και ενδιαφέροντα.\nΈχει παρατηρηθεί σε άτομα που έχουν ταλέντο και ασχολούνται με το channeling, έντονη ενεργοποίηση του τρίτου οίκου και/ή των Διδύμων. Άσχετα με το αν υπάρχει μετουσίωση της μαθητείας του ζωδίου, ή αν έχει αποκτηθεί η αναγκαία ικανότητα διάκρισης για να υπάρχει μία ασφαλής και ανώτερη ποιότητα στην επικοινωνία με τους αόρατους κόσμους. Έτσι που να μην υπάρχει επικοινωνία με κατώτερες και αρνητικές μορφές οι οποίες θεωρούνται ανώτερες. Θα λέγαμε επίσης, ότι η δημιουργία της Ανταχκαράνα επιτελείται κατά την βιωματική κατανόηση της μαθητείας των Διδύμων και υπό την υψηλή εποπτεία του κυβερνήτη των Διδύμων, Ιεροφάντη Ερμή και κατά το πέρασμα του στον εσωτερικό κυβερνήτη την Ουράνια Αφροδίτη.\nΟ Ερμής είναι εραστής της Αφροδίτης και αυτό σχετίζεται ως υψηλή δραστηριότητα με το ζώδιο των Διδύμων. Είναι η Ανώτερη Αφροδίτη, η Ουράνια Αφροδίτη που ενώνεται με τον Ερμή και αποκαλύπτεται έτσι η Διαισθητική Νόηση της Αφροδίτης, η Ανώτερη Νόηση αποτέλεσμα ένωσης Νου και Καρδιάς. Ο Νους είναι ο Ερμής, ενώ η Αφροδίτη, το Κάλλος, βρίσκεται στην Καρδιά. Δεν υπάρχει Ωραίο χωρίς Καρδιά.\nΗ δυαδικότητα αρχικά λειτουργεί συνειδητά μέσω της νόησης. Ο τρόπος δράσης της είναι να ασκεί την Διάκριση μέσα από ερωτήματα που θέτει, όπως τι είναι αληθινό, τι είναι σωστό, τι είναι αρμονικό, κτλ. Έτσι το καλό βιώνεται σαν αυτό που ανήκει και υπηρετεί το βαθύτερο εγώ μας, την ψυχή. Ως κακό, αυτό που ανήκει στον χώρο της προσωπικότητας, όταν αυτή εργάζεται εμποδιστικά για την ψυχή και τα βαθύτερα και πιο πραγματικά «θέλω» μας.\nΟ άνθρωπος που ζει ταυτισμένος με την Προσωπικότητα την θεωρεί το Περιεχόμενο του Σώματος και σε αυτή την περίπτωση το ζώδιο των Διδύμων αποτελεί ένα χώρο έκφρασης εγωισμού και ιδιοτέλειας. Τρεις βασικές εσωτερικές διατάξεις εμφανίζονται στους Διδύμους και περιέχονται στις επόμενες τρεις φράσεις κλειδιά όπως δόθηκαν από τον Θιβετανό στην «Εσωτερική Αστρολογία» του:\nο ανεξέλιγκτος άνθρωπος λέει: «υπηρετώ τον εαυτό μου»\nο πιο προχωρημένος λέει: «υπηρετώ τον συνάνθρωπο αδελφό μου»\nο μαθητής και ο μυημένος λέει: «υπηρετώ τον Ένα»\nΚαθώς στους Διδύμους τοποθετούνται στην σωστή θέση τους οι δύο σημαντικοί πόλοι του ανθρώπου, η Ψυχή και η Προσωπικότητα, στην επικράτεια αυτού του ζωδίου κρύβονται και τα σπέρματα των μαχών αναγνώρισης της Ψυχής που βρίσκεται μέσα μας. Μέχρι να φθάσει κάποιος στο να τοποθετήσει έμπρακτα και επιβεβαιωμένα στον ένα πόλο των Διδύμων την ψυχή του, ο άνθρωπος μπορεί να πέσει στην πλάνη να τοποθετήσει στην θέση της ψυχής του, εκπροσώπους του κατώτερου ψυχισμού και του αστρισμού και τότε η δυαδικότητα των Διδύμων έχει την αρνητική της εκδήλωση.\nΌσοι ασχολούνται με τον εσωτερισμό ή τον αποκρυφισμό και δεν έχουν ακόμα πραγματικά συντονιστεί με την φωνή της ψυχής τους, διατρέχουν τον κίνδυνο να πέσουν σε συστήματα αυτοματικού ψυχισμού, που λειτουργούν μέσω του εντυπωσιασμού (γοητεία, γητεία) και της πλάνης. Αυτό μπορεί να εκδηλωθεί ως στροφή προς την ενασχόληση με κατώτερες ψυχικές δυνάμεις που εντυπωσιάζουν και πλανεύουν τους αδύναμους νόες και οδηγούν σε χρόνια καταληψία.\nΣε αυτή την περίπτωση τον ένα πόλο των Διδύμων αντί να τον κατέχει η Ψυχή, τον κατέχει κάποιο άλλο εξωτερικό πνεύμα. Τέτοιες ψυχικές δραστηριότητες που πλανεύουν και γοητεύουν μέσω του εντυπωσιασμού των αδύναμων είναι πχ η τηλεκινησία, ο πνευματισμός, οι διάφορες μορφές κατώτερης μαντείας και μαγείας κτλ. Που όμως για όποιον δεν είναι κατάλληλα ενημερωμένος και προετοιμασμένος όλα αυτά συμβάλουν στην διόγκωση του κατώτερου Εγώ, της Προσωπικότητας, με την επακόλουθη αύξηση της αλαζονείας, του αρνητισμού και της κατοχής από αρνητικά, κατά κανόνα, πνεύματα.\nΣήμερα ο αριθμός κρουσμάτων πνευματικής καταληψίας έχει πλέον ξεφύγει από κάθε φαντασία. Η καταληψία με διάφορες αιτίες αποτελεί πραγματική επιδημία των ημερών μας. Ο δρόμος αυτός είναι η εύκολη οδός, αφού έλκεται σε αυτήν κάποιος από τον γυαλιστερό και εύκολο εντυπωσιασμό. Οι αποκτώμενες δυνάμεις είναι αυτά που λέγονται «κατώτερα σίντις» στον Ινδουισμό και είναι ανεπιθύμητες επιτεύξεις που θολώνουν την πρωτογενή πολικότητα που θέτουν οι Δίδυμοι και που στο βάθος της είναι στην πραγματικότητα το Εν.\nΗ μόνη οδός επιτυχούς περάσματος από αυτή την κατάσταση είναι το να έχει πρώτα κατανοηθεί και ξεπεραστεί από τον αναζητητή ο αστρισμός και να έχει αναπτυχθεί η πραγματική διαίσθηση, η διαισθητική διάνοια. Να γίνει δηλαδή η αφύπνιση της συνείδησης του πέμπτου βουδικού πεδίου, μέσω της Αφροδίτης εκφραστή της Πέμπτης Ακτίνας, που θα καταστήσει σαφές το ότι η συνείδηση του αστρικού κόσμου δεν είναι παρά μία παραμορφωμένη απομίμηση της. Αυτή η συνείδηση, πρέπει να γίνει ο φάρος που θα φέγγει στον οδοιπόρο του δρόμου της Ζωής. Θα έχει βρεθεί τότε ο Τόπος όπου η Φιλότητα και η Σοφία υπάρχουν ενωμένες ως Εν, ως οι όψεις του Ενός και θα μπορεί ο οδοιπόρος να πει όπως «Εκείνος έφα», ότι είναι ένας Φιλό-Σοφος. Που επιβεβαιώνει ότι η Φιλότητα (Αγάπη) και η Σοφία είναι Ένα.\nΕίθε οι άνθρωποι να βρουν την Ενότητα μέσα στην Ετερότητα!\nΕίθε οι άνθρωποι να βρουν την Ισότητα Ανώτερου και Κατώτερου μέσα στην Αγάπη!


Η τέχνη του θεάτρου είναι από τη φύση της ένα είδος παιχνιδιού. Οι ηθοποιοί παίζουν ρόλους και συνεργάζονται όλοι μαζί για τη δημιουργία μιας παράστασης. Το θεατρικό παιχνίδι αντλεί βασικά στοιχεία της τέχνης του θεάτρου και τα μεταφέρει στον κόσμο των παιδιών. Βασίζεται στις έννοιες της δημιουργίας και της ψυχαγωγίας και στοχεύει να φέρει τα παιδιά κοντά στο θέατρο, να το αγαπήσουν, να εκφραστούν μέσω αυτού και να διασκεδάσουν.\nΜε το θεατρικό παιχνίδι καλλιεργούνται η φαντασία και η κοινωνικότητα του παιδιού, η επικοινωνία και η έκφρασή του. Το παιδί μαθαίνει να συνεργάζεται με την ομάδα του, απελευθερώνεται σωματικά, ψυχικά και συναισθηματικά. Επιπλέον, ενθαρρύνεται να διερευνήσει τη σχέση με το σώμα, τον λόγο και τη φαντασία του μέσω του θεατρικού ρόλου αλλά και του αυθορμητισμού. Το θεατρικό παιχνίδι είναι μια καλλιτεχνική και δημιουργική διαδικασία που απευθύνεται σε όλα τα παιδιά. Κάθε παιδί μπορεί να παίξει κάποιον θεατρικό ρόλο και με ευγενική καθοδήγηση μπορεί να καταθέσει και να εμπλουτίσει με το προσωπικό του στοιχείο μια δημιουργική διαδικασία. Μαθαίνει να αναλαμβάνει ρόλους, να δημιουργεί εικόνες, να υλοποιεί ιδέες, να εξερευνά την εμπειρία του και να διευρύνει τη σχέση του με τον κόσμο. Πρωταρχικός στόχος είναι να μπορούν τα παιδιά να συνεργαστούν με τους συμμαθητές τους, να μη φοβούνται την έκθεση μπροστά στα μάτια των υπολοίπων και να αισθάνονται άνετα με τον δικό τους προσωπικό τρόπο έκφρασης. Κι όλα αυτά μέσα από παιχνίδια!\nΤο τμήμα λειτουργεί μία (1) ώρα την εβδομάδα.\nΟι τεχνικές που θα εφαρμόσουμε στο πρόγραμμά μας είναι: παντομίμα, αυτοσχεδιασμοί, μεταμορφώσεις και αγαλματάκια. Τα παιδιά μπορούν να συνεχίσουν τη θεατρική τους διαδρομή στο Τμήμα Θεατρικής Αγωγής του Δημοτικού μας, που λειτουργεί με πολύ επιτυχημένη πορεία. Είναι σημαντικό να αναφέρουμε πως το Σχολείο μας δημιούργησε τους θεατρικούς μαθητικούς αγώνες «ακτίς ονείρου», μια θεατρική μαθητική συνάντηση που καθιερώθηκε ως πολιτιστικός θεσμός της πόλης, με συμμετοχή δημόσιων και ιδιωτικών δημοτικών σχολείων, καθώς και άλλων παιδικών θεατρικών ομάδων απ’ όλη την Ελλάδα και την Κύπρο. Αξίζει να σημειωθεί ότι οι θεατρικές συναντήσεις τελούν υπό την αιγίδα του Υπουργείου Παιδείας,


Χρειάζονταν η χθεσινή προτροπή – Περισκόπηση\nΧρειάζονταν η χθεσινή προτροπή\nΧρειάζονταν – όπως και να το κάνουμε και όπως και να το δει κανείς – αυτή η προτροπή του πιλότου του F16. “Σηκώστε ψηλά το κεφάλι”, είπε στο τέλος της επικοινωνίας του με τον χώρο της παρέλασης που έγινε στη Θεσσαλονίκη.\nΧρειάζονταν η προτροπή, ειδικά δε την περίοδο που η χώρα που έχει ψοφήσει να τρώει σφαλιάρες από τον οποιοδήποτε χλιμίτζουρα Ευρωπαίο χαρτογιακά, ιδιαίτερα τα τελευταία 5 χρόνια δεν έχει πει ούτε ένα “όχι” τις στιγμές που πρέπει.\nΤο σημαντικό όμως είναι πως αυτή η προτροπή δεν ακούστηκε από οποιονδήποτε πολιτικάντη, πολιτικό, ή κατ επάγγελμα πατριδοκάπηλο της πλάκας. Η προτροπή ακούστηκε από κάποιον που ανήκει σε μια ομάδα ανθρώπων που καθημερινά σχεδόν δίνουν μια αθόρυβη και δύσκολη μάχη ώστε τα σύνορα της χώρας να μείνουν στη θέση τους, αφού η γειτονιά μας ιστορικά δεν είναι κι από τις πιο ήσυχες του κόσμου.\n← Τελικά, στις 24 Αυγούστου 2014 ποιος είχε δίκιο; Ο Σπυρίδης ή ο Δημητριάδης; Την απάντηση μπορεί να τη δώσει μόνο ο Γκυρίνης → Επίσκεψη στο 1ο Γυμνάσιο Βέροιας πραγματοποίησε η Δ/ντρια Δευτεροβάθμιας Εκπαίδευσης Ημαθίας


Καλημέρα από την όμορφη Θεσσαλονίκη...\nΚαλημέρα, καλημέρα από την Μπουταρούπολη! Οπου βάλθηκε να ξεπεράσει την αίγλη της... Αγκυρας ο δήμαρχος και έχει ξεκινήσει σταυροφορία υπέρ των... μουσουλμάνων! Τι έγραψα πάλι...\nΒιβλίο από Τσιτουρίδη\nΚάνει παρεμβάσεις, ομιλίες, συγκεντρώσεις, επαφές και πολλά ραντεβού με τον Κώστα Καραμανλή, τον οποίο πάντα αντιμετωπίζει πρώτα ως φίλο κι έπειτα ως πολιτικό. Ο λόγος για τον Σάββα Τσιτουρίδη, ο οποίος έχει ήδη ολοκληρώσει το βιβλίο του, που αναμένεται να το κυκλοφορήσει στις αρχές του επόμενου έτους. Επέλεξε το 2015 γιατί τότε ξεκινάει η νέα ΚΑΠ και οι προτάσεις του, οι αναφορές του, αλλά και οι αναλύσεις του αφορούν το μέλλον της ελληνικής γεωργίας και τη δυναμική της ανάπτυξής της. Στις σελίδες του θα υπάρχουν και κεφάλαια με πολιτικό περιεχόμενο, καθώς μεγάλο μέρος θα βασίζεται στη θητεία του ως υπουργού Αγροτικής Ανάπτυξης. Επίσης, ως συνομιλητής του πρώην πρωθυπουργού, Κώστα Καραμανλή, δεν θα λείπουν και οι παράγραφοι που θα έχουν αναφορά σε εκείνον και τις συζητήσεις τους.\nΣτα κάγκελα ο Καράογλου\nΑυτά βλέπει ο πρώην ΥΜΑΘ και έχει εκνευριστεί, καθώς στελέχη του στενού κομματικού πυρήνα, που μέχρι πρότινος τα είχε στο επιτελείο του στο υπουργείο, έχουν ήδη απομακρυνθεί από κοντά του και εντάσσονται στο επιτελείο του Βαρτζόπουλου. Αχάριστους τους ανεβάζει, αγνώμονες τους κατεβάζει, χωρίς όμως να αλλάζει η ουσία της κατάστασης. Ο Εγνάτιος σας το γράφει από τώρα: την έχει δύσκολη την εκλογή ο Καράογλου.\nΤρέχει ο Καρασμάνης\nΠολύ καλά δείγματα δείχνει μέχρι τώρα ο υπουργός Αγροτικής Ανάπτυξης, Γιώργος Καρασμάνης, ο οποίος και γνώστης του αντικειμένου είναι και με τις πρωτοβουλίες που έχει πάρει έχει καταφέρει να περιορίσει την αρνητική εικόνα της κυβέρνησης στον αγροτικό κόσμο. Ετσι όπως πάει, έχει την επανεκλογή στο τσεπάκι ο έμπειρος πολιτικός.\nΑβάντα στον Ζυμπίδη\nΩς ανερχόμενο πολιτικό στέλεχος της Καστοριάς, που ξεκινά από την Τοπική Αυτοδιοίκηση και μπορεί να μεταπηδήσει στην κεντρική πολιτική σκηνή, περιγράφουν οι καλά γνωρίζοντες τα παρασκήνια της περιοχής τον Θεοφύλακτο Ζυμπίδη (φωτ.). Ο τελευταίος «σάρωσε» στις αυτοδιοικητικές εκλογές, καθώς εκλέχθηκε πρώτος σε ψήφους περιφερειακός σύμβουλος με τον συνδυασμό του Θεόδωρου Καρυπίδη, που εν τέλει κέρδισε τον «γαλάζιο» Γιώργο Δακή στην Περιφέρεια Δυτικής Μακεδονίας. Ως «ανταμοιβή» για αυτή την εξέλιξη ο κ. Καρυπίδης αναμένεται, σύμφωνα με πληροφορίες, να τον τοποθετήσει θεματικό αντιπεριφερειάρχη, δίνοντάς του έτσι μεγάλη αβάντα για το μέλλον...\nΕτοιμάζεται ο Τζιτζικώστας\nΟχι, δεν ντύνεται γαμπρός, όπως βιάστηκαν ορισμένοι να διαδώσουν. Θα το κάνει το βήμα, αλλά αργότερα -νέος είναι εξάλλου ακόμα, όπως του λένε και οι παντρεμένοι φίλοι του. Οι ετοιμασίες αφορούν στην ορκωμοσία της νέας διοίκησης στην Περιφέρεια, η οποία θα γίνει στις 27 του μηνός, το απόγευμα, στους κήπους του κτιρίου. Το πρόγραμμα θα είναι λιτό και το κέρασμα θα περιοριστεί στα απολύτως απαραίτητα λόγω ζέστης, δηλαδή σε χυμούς και νερά. Οικονομία κάνει ο Τζίτζι.\nΑκούστηκαν πολλά «γαλλικά» όταν ο Αντ. Σαμαράς διαπίστωσε πως κάποιοι «εγκέφαλοι» έκαναν διαρροές πως σκέφτεται να μην ανέβει για τη ΔΕΘ. Μάλιστα, σήκωσε το τηλέφωνο, κάτι που δεν συνηθίζει, και έστειλε το μήνυμα να κοπούν αυτές οι κουβέντες και πως στη Θεσσαλονίκη θα ανέβει κανονικά.\nΕτοιμος για το ολοκληρωτικό comeback στο ερασιτεχνικό ποδόσφαιρο είναι ο αδερφός του Πανίκα, Διονύσης, ο οποίος προετοιμάζεται να διεκδικήσει και πάλι τη θέση του προέδρου στην ΕΠΣΜ. Αν υπολογίσουμε την αγάπη που του έχουν όλα σχεδόν τα σωματεία, αλλά και την προσφορά του στο ερασιτεχνικό ποδόσφαιρο της Θεσσαλονίκης, ο Νιόνιος θα παίξει\nΜαθαίνω πως στο πρόγραμμα του επιτελείου του ΣΥΡΙΖΑ για τη ΔΕΘ έχει συμπεριληφθεί και φέτος η επίσκεψη του Τσίπρα στον Τζιτζικώστα στην Περιφέρεια. Ο «απόηχος» από την περσινή επίσκεψη ήταν πολύ θετικός, ενώ και το 71% του περιφερειάρχη δεν αφήνει περιθώρια για να τηρούνται αποστάσεις. Νέοι άνθρωποι είναι και οι δύο και συνεννοούνται, όπως λένε και κύκλοι του Αλέξη.\nΜπορεί να μην το πιστέψετε, όμως κάποια από τα καλόπαιδα της Ν.Δ. που κάνουν εισηγήσεις για το πρόγραμμα του πρωθυπουργού στη ΔΕΘ ψάχνουν τρόπο ώστε αυτός να μην πέσει πάνω στον Τζιτζικώστα. Ετσι, ήδη έκαναν τηλέφωνα στη ΔΕΘ για να μάθουν πού θα βρίσκεται το περίπτερο της Περιφέρειας και να διαμορφώσουν ανάλογα το δρομολόγιο.\nΜίνι διακοπές στη Βουρβουρού κάνει ο Μπουτάρης παρέα με την Αυστριακή σύντροφό του, την κόρη και τα εγγόνια του. Χωρίς πολλές επισκέψεις, ο κυρ-Γιάννης ξεκουράζεται και ετοιμάζει την επόμενη διοίκηση του δήμου. Αυτή την ηρεμία όμως δεν την έχουν οι πρωτοκλασάτοι της «Πρωτοβουλίας», οι οποίοι ακούνε για μείωση αντιδημάρχων και βρίσκονται σε αναμμένα κάρβουνα.


02 Ιουλ 2018 Στέλιος Στυλιανού\nΠριν από 1 χρόνο η μετακίνηση του στην Κύπρο ανακοινώθηκε από όλα τα ΜΜΕ ως μια «μεταγραφή βόμβα». Άλλωστε το βιογραφικό του ήταν τόσο πλούσιο που όλοι πίστευαν ότι θα βοηθούσε πολύ την ομάδα του Άρη που τον έντυσε στα χρώματα του. Έπαιξε σε Στεαουα, St. Etienne και Ναντ πριν κατηφορίσει για την Λεμεσό ο 33χρονος ακραίος επιθετικός.\nΔυστυχώς όμως ο ίδιος δεν ανταποκρίθηκε στις προσδοκίες των ανθρώπων του Άρη με αποτέλεσμα τον Δεκέμβριο του 2017 να αποτελέσει παρελθόν από την ομάδα.\nΟ λόγος φυσικά για τον Μπανελ Νικολίτσα, ο οποίος έφυγε από την Κύπρο και ουσιαστικά τερμάτισε την επαγγελματική ποδοσφαιρική του καριέρα.\nΟ ποδοσφαιριστής που μέτρησε στον Άρη 12 συμμετοχές και έδωσε 3 ασιστ απασχόλησε στις αρχές του 2018 αρκετές μικρομεσαίες ομάδες στην πατρίδα του, ωστόσο ο Ρουμάνος διεθνής (34 συμμετοχές) είχε ένα άλλο, μεγαλεπήβολο πλάνο στο μυαλό του.\nΈτσι λοιπόν, θέλοντας να ολοκληρώσει ένα μεγάλο άθλο, έγινε μέλος της τοπικής ομάδας της πόλης του, που αγωνιζόταν στη 4η κατηγορία του Ρουμάνικου πρωταθλήματος. Ανέλαβε μάλιστα τρεις θέσεις. Του μάνατζερ, προπονητή αλλά και ποδοσφαιριστή, με τον 33χρονο να πετυχαίνει 15 γκολ σε 10 παιχνίδια και να γίνεται ο ήρωας της πόλης, καταφέρνοντας η CS Făurei να πανηγυρίσει την άνοδο στην 3η κατηγορία.\nΗ είδηση κάνει το γύρο του τύπου στη Ρουμανία, όπου ο Νικολίτσα είναι ιδιαίτερα δημοφιλής, ενώ φιλοξενούνται και δηλώσεις του στις οποίες γίνεται λόγος για το μεγάλο κατόρθωμα του και τις σκέψεις του για το μέλλον.\nΣύμφωνα με τα όσα δήλωσε ο Νικολίτσα ήταν το όνειρο του να επιστρέψει στην CS Făurei, ομάδα που αγωνίζονται επίσης άλλοι δύο αδελφοί του, ενώ και το τέταρτο μέλος της οικογένειας Νικολίτσα εργοδοτείται στη διοίκηση της ομάδας.\n«Θέλω όλη η πόλη να χαρεί με αυτή την επιτυχία και θα κάνω ότι μπορώ ώστε να φέρω τα αστέρια της Steaua για ένα φιλικό αγώνα» υποσχέθηκε ο Νικολίτσα, με τον πρόεδρο της ομάδας να υπόσχεται στους ποδοσφαιριστές 3 μέρες και νύχτες γεμάτες εκπληξεις!


Big Brother: Άγριο κράξιμο – «Θα μας πει ο καραγκιοζάκος – Αυτά είναι μ@@ες» (pics+vid) - Newsbomb\nMEDIA 20/10/2020 16:08\nBig Brother: Απίστευτες εκφράσεις εις βάρος του Παναγιώτη Βαρουξή. Δείτε τι συνέβη.\nΣτο live της Παρασκευής (16/10) του Big Brother, είδαμε τον Χρήστο Βαρουξή να βγάζει ένα μίνι λόγο για υποκριτές και κλίκες (δείτε το στιγμιότυπο στα 48:50 του βίντεο).\nΑυτά τα λόγια δεν φαίνεται να άρεσαν σε κάποιους συμπαίκτες του, οι οποίοι τον έκραξαν. Ειδικά ο Δημήτρης Κεχαγιάς τον «στόλισε» με βαριά λόγια όταν μπήκε στο δωμάτιο επικοινωνίας, αλλά και το βράδυ της αποχώρησης στο σαλόνι.\nΔείτε τι ειπώθηκε στο παρακάτω phostory:\nΌλα ξεκίνησαν μετά το λόγο του Χρήστου Βαρουξή την Παρασκευή.\nΟ Ζακ ήταν ο πρώτος που εξέφρασε τη δυσφορία του γι' αυτά τα λόγια αναφέροντας: «Όταν άκουσα το λόγο του Χρήστου Βαρουξή, ήταν σαν να ακούω μία συγχώνευση ενός λόγου της Ραμόνας και ενός λόγου της Άννας Μαρίας.»\nΣτη συνέχεια ο Δημήτρης Κεχαγιάς μίλησε στο δωμάτιο επικοινωνίας και στην αρχή ανέφερε: «Σωστά μίλησε, ορθά κατά την άποψή του πάντα. Αυτά που πιστεύει όμως είναι μ@@@ες. Δεν ξέρω κατά από πόσο είναι δικά του λόγια ή κατά πόσο του τα φυτεύουν στο κεφάλι γιατί είναι πιτσιρικάς ο Χρήστος.\nΕνώ κατά τη διάρκεια του live, είπε μπροστά στη Ραίσα και τη Σοφία: «Καραγκιοζιλίκια. Θέατρα όλοι είναι. Θα μας πει τώρα ο πιτσιρικάκος, ο καραγκιοζάκος που έλεγε στο Γρηγόρη να μην κάνει παρέα μαζί μου γιατί γίνεται στόχος;»\nΤέλος, ο Δημήτρης τελείωσε την «επίθεσή του λέγοντας: «Ξέρω πολλά πράγματα που έχει πει ο Χρήστος για μένα αλλά δεν έχω ανοίξει το στόμα μου γιατί λέω πιτσιρικάς είναι και αυτός και ο αδερφός του. Άστο λέω δεν πειράζει. Αλλά τελικά φάνηκε πως τελικά είναι και θρασύς εκτός από χαζός.»\nΈνταση δημιουργήθηκε ανάμεσα στη Ραμόνα και τη Σοφία, λίγο πριν οι δυο τους αγωνιστούν για την αρχηγία του σπιτιού στο Big Brother.\nΠριν αρχίσει η δοκιμασία, η Σοφία μπήκε στην αποθήκη τροφίμων, προκειμένου να συγκεντρώσει πληροφορίες για τα γραμμάρια των λαχανικών. Το ίδιο πήγε να κάνει και η Ραμόνα με την τραγουδίστρια να μην την αφήνει ως αποθηκάριος και κάπου εκεί ξεκίνησε ο καβγάς.\nΜετά από αυτό το επεισόδιο ανάμεσα στη Σοφία και τη Ραμόνα, άρχισε η δοκιμασία και νικήτρια αναδείχθηκε η νεαρή τραγουδίστρια, η οποία κέρδισε τους 8 από τους 10 συνολικά γύρους!\nΔείτε το βίντεο από τη δοκιμασία για την ανάδειξη του αρχηγού:


Αυλωνίτου για την γυναίκα με την πίσσα: «Είναι photoshop» | Τι λες τώρα;\nHome \_ Ελλάδα \_ Αυλωνίτου για την γυναίκα με την πίσσα: «Είναι photoshop»\nΤι λες τώρα; 24 Σεπτεμβρίου, 2017 2:25 ΜΜ\nΤην γνησιότητα της φωτογραφίας με τη γυναίκα που βγήκε από τη θάλασσα γεμάτη πίσσα αμφισβητεί η βουλευτής του ΣΥΡΙΖΑ, Ελένη Αυλωνίτου, η οποία σχολιάζοντας την εικόνα είπε: “Οι Βέλγοι δεν ξέρουν photoshop”, δηλώνοντας πως η φωτογραφία έχει υποστεί επεξεργασία.\nΗ Ελένη Αυλωνίτου, μιλώντας στον ΣΚΑΪ, πρόσθεσε για τη φωτογραφία που ανέβασε στο Facebooκ ο Βέλγος φωτογράφος Max Gyselinck, «Υπάρχει άνθρωπος που θα βλέπει την πίσσα και θα λέει “α, τι ωραία, ο δήμαρχος μας έφερε λασπόλουτρα”».\n“Ήμουν στην παραλία Εδέμ στο Παλαιό Φάληρο και είδα την γυναίκα να βγαίνει από τη θάλασσα. Ήταν γύρω στα 35. Στην αρχή δεν πρόσεξα ότι ήταν λερωμένη. Όταν γύρισε πλάτη, είδα ότι ήταν καλυμμένη με πίσσα. Σήκωσα τη μηχανή και τράβηξα το καρέ”, λέει στο enikos.gr\n“Είπα “αυτό είναι τρελό” και την πλησίασα” συνέχισε ο Max Gyselinck και αποκαλύπτει τον διάλογο που είχαν: “Μου λέει “πήγα για μπάνιο και έκανα το λάθος και έκατσα στα βότσαλα και λερώθηκα”. Της απάντησα ότι το μπάνιο στη συγκεκριμένη παραλία απαγορεύεται. Μου απάντησε: “Εγώ έρχομαι συνέχεια για μπάνιο εδώ, μ’ αρέσει αυτή η παραλία. Έτσι κι αλλιώς από κάτι θα το πάθουμε”. Στη συνέχεια αλλάξαμε θέμα συζήτησης”.\nΟ Max Gyselinck απαντά και σε όσους αμφισβητούν ότι η φωτογραφία είναι πραγματική. “Είναι πραγματική και όποιος αμφιβάλλει να του δώσω και τα αντίγραφα. Το μόνο που έκανα είναι ότι επειδή ήταν μακρινή την κρόπαρα”.\nΣημειώνει επίσης ότι δεν κράτησε τα στοιχεία της γυναίκας, ούτε έχει άλλη φωτογραφία με το πρόσωπό της. “Αν είχα το πρόσωπό της δεν θα είχα ανεβάσει τη φωτογραφία στο διαδίκτυο” λέει ο Max Gyselinck.\nΤο iPhone 7 βγαίνει την άλλη βδομάδα. Όσα γνωρίζουμε μέχρι τώρα…


Σρέτσκο Χόρβατ: «Μολών λαβέ» | Η Εφημερίδα των Συντακτών\n5°C 0.8°C / 6.9°C\n1°C -0.2°C / 3.5°C\n0°C -0.8°C / 1.5°C\n-6°C -6.6°C / -3.7°C\n4°C 3.6°C / 9.0°C\n5°C 2.8°C / 7.5°C\n-2°C -2.5°C / -2.5°C\n5°C -2.5°C / 6.7°C\n7°C -0.2°C / 6.8°C\n4°C 1.0°C / 7.1°C\n4°C -1.7°C / 4.4°C\n0°C -2.3°C / 3.6°C\nΠοιος θα φανταζόταν ότι μια πολύμηνη διαπραγμάτευση και ένα δημοψήφισμα θα οδηγούσε στη δημιουργία ενός Πανευρωπαϊκού Κινήματος για τη Δημοκρατία στην Ευρώπη;\nΚαι τι δε ζήσαμε από τη στιγμή που ο Αλέξης Τσίπρας ανέλαβε τη διακυβέρνηση της χώρας τον Ιανουάριο του 2015! Η περίφημη συνάντηση Ντάισελμπλουμ – Βαρουφάκη, και το «Ουάου» του τελευταίου που έγινε viral, μας έβαλαν από νωρίς στο κλίμα για το τι έμελλε να ακολουθήσει: σκληρό μπρα-ντε-φερ μεταξύ κυβέρνησης και δανειστών για έξι μήνες, αλλεπάλληλα τελεσίγραφα από την Τρόικα, ασφυκτικές προθεσμίες για την πληρωμή ομολόγων, Eurogroups – φωτιά, ροκ εμφανίσεις του Γιάνη Βαρουφάκη, μη πληρωμή δόσης στο ΔΝΤ, κλειστές τράπεζες, capital controls και φυσικά το μεγαλειώδες ΟΧΙ του ελληνικού λαού.\nΚαι αν λάβουμε υπόψη τη δήλωση του Αλέξη Τσίπρα στη ΔΕΘ το 2016, «Δεν έχετε παράπονο, στο πρώτο εξάμηνο είχαμε μία πολύ φαντεζί ομάδα», τότε θεωρώ πως η ομάδα του Γιάνη Βαρουφάκη και του φίλου του και συνιδρυτή του DiEM25, Σρέτσκο Χόρβατ, θα συνεχίσει να χορεύει στην Ευρώπη σε φαντεζί ρυθμούς.\nΟ συνιδρυτής του DiEM25 μιλά για τον Γιάνη Βαρουφάκη, το σκληρό μπρα-ντε-φερ μεταξύ κυβέρνησης και δανειστών για έξι μήνες, τα αλλεπάλληλα τελεσίγραφα από την Τρόικα αλλά και τον Αλέξη Τσίπρα, τα capital controls και φυσικά το μεγαλειώδες ΟΧΙ του ελληνικού λαού.\n• Πώς γεννήθηκε η ιδέα του DiEM25 και ποιος είναι ο στόχος του Κινήματος για τη Δημοκρατία στην Ευρώπη 2025;\nΤο DiEM25 γεννήθηκε ένα ενάμισι χρόνο μετά το δημοψήφισμα του ΟΧΙ, τη λεγόμενη Ελληνική Άνοιξη που ενέπνευσε πολλούς Ευρωπαίους, συμπεριλαμβανομένου και εμού.\nΓια πρώτη φορά, λόγω της ελληνικής ανυπακοής, οι πολίτες της ΕΕ αισθάνθηκαν υπερήφανοι που είναι "Ευρωπαίοι". Εκείνη τη στιγμή, η "Ευρώπη" αποκτούσε τελικά μια διαφορετική και ριζοσπαστική έννοια, και ήταν η Ελλάδα που, για μια ακόμα φορά, ήταν η θαρραλέα καρδιά της Ευρώπης. Αυτό που μάθαμε όλοι από το αποτέλεσμα του δημοψηφίσματος του ΟΧΙ είναι ότι δεν αρκεί να παλεύουμε μόνο εντός των συνόρων μας, αφού το οικονομικό κατεστημένο δεν γνωρίζει σύνορα. Η μόνη λύση στο διεθνισμό των τραπεζών μπορεί να είναι ένας νέος προοδευτικός διεθνισμός πέρα από τα σύνορα.\n• Είστε βέβαιοι ότι το μανιφέστο DiEM θα μπορούσε να εφαρμοστεί στη γραφειοκρατία των Βρυξελλών;\nΕπιτρέψτε μου να το πω έτσι: Εάν εφαρμοστεί το μανιφέστο DiEM25, δε θα υπάρχει γραφειοκρατία των Βρυξελλών. Τουλάχιστον όχι με την έννοια που τη γνωρίζουμε σήμερα. Μπορείτε λοιπόν να ρωτήσετε: «Γιατί να ξεκινήσετε μια διακρατική λίστα με στόχο να μπείτε στο Ευρωπαϊκό Κοινοβούλιο αν δεν πιστεύετε στο σημερινό Ευρωπαϊκό Κοινοβούλιο και τις εξουσίες του;» Η λογική μας είναι απλή: ΜΕΣΑ και ΑΠΕΝΑΝΤΙ στην Ευρωπαϊκή Ένωση.\n• Ο Νόαμ Τσόμσκυ χαρακτήρισε το Γιάνη Βαρουφάκη ως έναν από τους μεγαλύτερους οικονομολόγους στον κόσμο. Ωστόσο, η Τρόικα Εσωτερικού & Εξωτερικού τον έχει λοιδωρήσει. Πιστεύετε ότι το γεγονός αυτό θα έχει αντίκτυπο στην ψήφο του λαού;\nΘα πιστεύω πάντα το Νόαμ Τσόμσκυ και όχι την Τρόικα, και είμαι βέβαιος ότι ούτε ο ελληνικός λαός πιστεύει στην Τρόικα. Παρεμπιπτόντως, ο Τσόμσκυ, στο βιβλίο του Κατασκευάζοντας Συναίνεση, έδειξε με πειστικό τρόπο ότι τα μέσα μαζικής επικοινωνίας λειτουργούν συνήθως ως ισχυροί και αποτελεσματικοί ιδεολογικοί θεσμοί με προπαγανδιστική λειτουργία που στηρίζει το σύστημα. Εκείνο που πρέπει να κάνουμε είναι αυτό που αποκαλώ "δημιουργική δυσαρέσκεια". Θυμάστε σίγουρα το δημοψήφισμα του ΟΧΙ. Ήμουν στην Αθήνα κατά τη διάρκεια εκείνων των ημερών ελπίδας και θάρρους. Και αυτό που παρατήρησα είναι ότι τα μέσα μαζικής ενημέρωσης στην Ευρώπη, αλλά και στην Ελλάδα, ήταν υπέρ των "κατασκευασμένων συναινέσεων", σε βαθμό που το δημοψήφισμα του ΟΧΙ παρουσιάστηκε σαν να ήταν δημοψήφισμα για την Αποκάλυψη. Ωστόσο, ήταν ακριβώς αυτή η δυσαρέσκεια του ελληνικού λαού που κατέρριψε αυτή τη λογική... Φυσικά, έως την επομένη του δημοψηφίσματος, όταν το ΟΧΙ μετατράπηκε σε ΝΑΙ. Είμαι βέβαιος ότι οι Έλληνες ψηφοφόροι θυμούνται ποιος ήταν εκείνος που παραιτήθηκε την επόμενη μέρα, όταν ήταν πλέον προφανές ότι η κυβέρνηση του ΣΥΡΙΖΑ δεν θα ακούσει μόνο την ψήφο του λαού, αλλά θα την μετατρέψει σε μία "ασθενή αντίσταση" και θα ξεκινήσει την εφαρμογή πολιτικών, τις οποίες ο λαός είχε καταψηφίσει.\n• Εάν εκλεγείτε στις προσεχείς ευρωπαϊκές εκλογές, ποιες θα είναι οι πρώτες σας ενέργειες στο Ευρωπαϊκό Κοινοβούλιο;\nΘα ζητήσουμε διαφάνεια σε όλες τις συναντήσεις του Ευρωπαϊκού Συμβουλίου (π.χ. ζωντανή μετάδοση των συνεδριάσεων), καθώς και την κατάργηση του Eurogroup, διότι είναι ένα άτυπο όργανο που έχει τεράστια εξουσία χωρίς καμία εξουσιοδότηση από καμία Συνθήκη. Ωστόσο, πέρα από τη δράση μας στο Ευρωπαϊκό Κοινοβούλιο, το DiEM25 θα χρησιμοποιήσει την εξουσία που θα έχει προκειμένου να ξεκινήσει μια εκστρατεία για να συγκλιθούν συνταγματικές συνελεύσεις σε όλη την Ευρώπη, από τα δημαρχεία μέχρι τις περιφέρειες και τις κυβερνήσεις, η οποία θα κορυφωθεί με μια Πανευρωπαϊκή Συνέλευση των εκλεγμένων αντιπροσώπων. Στόχος της θα είναι η εκπόνηση ενός δημοκρατικού Ευρωπαϊκού Συντάγματος με το οποίο θα αντικατασταθούν όλες οι υφιστάμενες Συνθήκες.\n• Το Eurogroup είναι σαφώς ένα ανεπίσημο όργανο. Εντούτοις, παρά τις επικρίσεις που έχει δεχτεί περί μη νομικής βάσης και δημοκρατικού ελλείμματος, συνεχίζει να λειτουργεί. Πώς το εξηγείτε αυτό;\nΗ δημιουργία του ευρώ προκάλεσε καρδιακή προσβολή στο «βαθύ κατεστημένο» αλλά του προσέφερε και μια καταπληκτική ευκαιρία, να καταργήσει δηλαδή όλους τους δημοκρατικούς ελέγχους και τις ισορροπίες. Η δημιουργία του Eurogroup σηματοδότησε το τέλος κάθε πρόθεσης για δημοκρατική διακυβέρνηση. Εξακολουθούν, σαφώς, να το χρησιμοποιούν για να συνεχίσουν με τη λιτότητα για τους πολλούς και το σοσιαλισμό για τους τραπεζίτες χωρίς να ενδιαφέρονται γι’ αυτό που λέτε εσείς και εγώ, ούτε για για νομιμότητα ή παρανομία.\n• Το Κοινοβούλιο της ΕΕ δεν νομοθετεί και η Ευρωπαϊκή Κεντρική Τράπεζα δεν ακολουθεί ενιαία νομισματική πολιτική εντός της ΕΕ. Ποιες θα είναι οι πρώτες ενέργειές σας στις Βρυξέλλες για τη μεταρρύθμιση των θεσμικών οργάνων της ΕΕ;\nΤο μανιφέστο μας και το ευρωπαϊκό «New Deal» περιγράφουν αναλυτικά πώς θα μπορούσε να επιτευχθεί αυτό. Για παράδειγμα, θέτοντας σε λειτουργία την Ευρωπαϊκή Τράπεζα Επενδύσεων, έτσι ώστε να προσελκύσουμε επενδύσεις. Επίσης, ξεκινώντας μια πανευρωπαϊκή πράσινη μετάβαση ικανή να αντιμετωπίσει πολλά από τα κοινωνικοοικονομικά μας προβλήματα, έτσι ώστε να μεταβληθεί το σημερινό μοντέλο. Από τη λιτότητα προς την κοινή ευημερία και την πράσινη ανάπτυξη που χρειαζόμαστε. Αυτό μπορεί να γίνει αύριο, διότι δεν υπάρχει ανάγκη αλλαγών καμίας Συνθήκης. Και το Ευρωπαϊκό Κοινοβούλιο θα είναι μόνο ένας από τους θεσμούς που θα χρησιμοποιήσουμε προκειμένου να απαιτήσουμε να υιοθετηθεί η προοδευτική μας ατζέντα. Αλλά για να συμβεί αυτό, θα χρειαστεί να επιφέρουμε πραγματικές αλλαγές και να βοηθήσουμε εκατομμύρια συμπολίτες μας. Χρειαζόμαστε ένα σύνολο προοδευτικών δυνάμεων που να έχουν τη βούληση να συμμετάσχουν στην επανίδρυση των ευρωπαϊκών θεσμών, από το μικρότερο δήμο έως το Eurogroup.\n• Η δημοκρατία βρίσκεται σε βαθιά κρίση στην Ευρώπη, ενώ τα aκρoδεξιά κόμματα κερδίζουν έδαφος, το τελευταίο παράδειγμα είναι η Ιταλία. Είστε αισιόδοξοι ότι το DiEM25 θα αποτρέψει την Ευρώπη από την αποσύνθεση;\nΤο DiEM25 από μόνο του δεν μπορεί να αποτρέψει την αποσύνθεση. Αυτός είναι ακριβώς ο λόγος για τον οποίο βρισκόμαστε στη διαδικασία δημιουργίας ενός πραγματικά διεθνιστικού κινήματος. Στην Ευρώπη, το DiEM25 διαθέτει ήδη μέλη σε κάθε ευρωπαϊκό κράτος. Έχει ισχυρή βάση και συνεργάζεται με ριζοσπαστικά κόμματα και κινήματα στη Γερμανία, τη Γαλλία, την Πολωνία, τη Δανία, αλλά και σε χώρες που δεν ανήκουν πλέον στην ΕΕ, όπως το Εργατικό Κόμμα του Τζέρεμι Κόρμπιν στη Μ. Βρετανία. Συνεργάζεται επίσης και με χώρες που δεν είναι ακόμα μέλη της ΕΕ, όπως το κίνημα «Μην πνίξετε το Βελιγράδι» (Ne davimo Beograd) στη Σερβία. Ταυτόχρονα, είμαστε σε επαφή με το κίνημα του Μπέρνι Σάντερς και πολλές άλλες κινήσεις σε όλο τον κόσμο. Γιατί; Διότι εάν η Ευρώπη κατακερματιστεί, αυτό θα έχει τραγικές συνέπειες και για τον υπόλοιπο κόσμο.\n• Σχεδιάζετε να ιδρύσετε το "Ιταλικό DiEM25";\nΝαι, έχουμε ήδη συμφωνήσει με το Δήμαρχο της Νάπολης, Λουίτζι ντε Ματζίστρις, να ιδρύσουμε ένα νέο κίνημα στην Ιταλία που θα συμμετάσχει στις εκλογές του Ευρωπαϊκού Κοινοβουλίου, το Μάιο του 2019, στο πλαίσιο της διακρατικής μας λίστας. Αυτή τη στιγμή το DiEM25 δίνει ήδη το παρόν σε εκατοντάδες ιταλικές πόλεις και χωριά, ενώ τοπικές ή περιφερειακές συνελεύσεις διεξάγονται σε εβδομαδιαία βάση. Είναι ένα κίνημα που σίγουρα θα έχει και εκλογική έκφραση. Τους επόμενους μήνες θα αποφασίσουμε την ακριβή μορφή του νέου μας ιταλικού κόμματος.\n• Πώς σχολιάζετε το αποτέλεσμα των ιταλικών εκλογών;\nΕίναι μια επιπλέον απόδειξη ότι το "Ακραίο Κέντρο", ένα τοξικό μείγμα λαϊκισμού και φονταμενταλισμού της αγοράς, παίρνει τον έλεγχο. Πρόκειται για ένα ακόμα σαφές μήνυμα ότι χρειαζόμαστε έναν ριζοσπαστικό διεθνισμό περισσότερο από ποτέ.\n• Ορισμένα μέλη του DiEM πρότειναν να σταματήσει το κίνημά σας να στηρίζει τον Τζούλιαν Ασάνζ. Ποια είναι η γνώμη σας γι’ αυτό;\nΟ Τζούλιαν είναι καλός μου φίλος και θα πρέπει να έχει την πλήρη στήριξη του DiEM25, αυτή είναι η γνώμη μου. Ο μόνος λόγος για τον οποίο δεν κυκλοφορεί ελεύθερος είναι επειδή η βρετανική κυβέρνηση δεν είναι έτοιμη να εγγυηθεί ότι δεν θα τον εκδώσει στις ΗΠΑ. Όταν ο πρώην διευθυντής της CIA, Μάικ Πομπέο, ο οποίος δήλωσε ρητά ότι τα WikiLeaks πρέπει να αντιμετωπιστούν ως "μη κρατική εχθρική υπηρεσία πληροφοριών", διορίζεται Υπουργός Εξωτερικών, και η Τζίνα Χάσπελ, κατηγορούμενη για βασανιστήρια, νέος επικεφαλής της CIA, ποια νομίζετε ότι θα μπορούσε να είναι η τύχη του Ασάνζ; Αυτός είναι ο λόγος για τον οποίο, πιστεύω, ότι όποιος ενδιαφέρεται για τα θεμελιώδη ανθρώπινα δικαιώματα πρέπει να υποστηρίζει τον Ασάνζ μέχρι να μπορεί να κυκλοφορεί ελεύθερος. Όπως είπα, ο Τζούλιαν είναι φίλος μου και ποτέ δεν θα το κρύψω. Ωστόσο, το DiEM25 είναι ένα δημοκρατικό κίνημα, στο οποίο δε χρειάζεται όλοι να έχουμε την ίδια γνώμη, γι αυτό ξεκινήσαμε μια δημοκρατική εσωτερική ψηφοφορία, ζητώντας από τα μέλη μας τη γνώμη τους για το τι πρέπει να κάνει το DiEM25 σχετικά με την περίπτωση του Τζούλιαν Ασάνζ.\n• Ο Τζούλιαν Ασάνζ εξακολουθεί, ωστόσο, να παραμένει στην πρεσβεία του Ισημερινού, στο Λονδίνο εδώ και έξι χρόνια, και παρά την απόφαση του ΟΗΕ. Ποια θα είναι η έκβαση της υπόθεσης κατά τη γνώμη σας;\nΚανείς δεν ξέρει. Η νομική του κατάσταση είναι τόσο περίπλοκη που ίσως μόνο ο Κάφκας θα μπορούσε να κάνει προβλέψεις. Σε έναν κόσμο, όπου ακόμη και η απόφαση του ΟΗΕ δεν έχει καμία αξία (ή για να είμαστε πιο ακριβείς: η κυβέρνηση του Ηνωμένου Βασιλείου την αγνοεί!), πώς μπορούμε ακόμα να μιλάμε για κράτος δικαίου ή για προστασία των ανθρωπίνων δικαιωμάτων; Όταν σκοτώνονται ακτιβιστές ανθρωπίνων δικαιωμάτων στη Βραζιλία και δημοσιογράφοι στη Μάλτα, τι επιφυλάσσει το μέλλον σε όποιον αποκαλύπτει βρώμικα μυστικά ή αψηφά τη διαφθορά και την εξουσία; Ευτυχώς, ο Τζούλιαν είναι μία από τις ισχυρότερες προσωπικότητες που έχω γνωρίσει και, παρόλο που η κατάστασή του είναι δύσκολη, είμαι βέβαιος ότι θα αγωνιστεί μέχρι να μπορεί, επιτέλους, να κυκλοφορεί ελεύθερος. Και θα εξακολουθήσει να αγωνίζεται και μετά το τέλος της περιπέτειάς του. Ωστόσο, κανείς δεν είναι «βράχος», αυτός είναι ο λόγος για τον οποίο χρειάζεται τη στήριξή μας.\n• Ο Τόμας Βίζερ, πρώην πρόεδρος του EuroWorking Group, δήλωσε πρόσφατα ότι ο Γιάνης Βαρουφάκης κόστισε στην ελληνική οικονομία 200 δισεκατομμύρια ευρώ. Πρόκειται για κακά μαθηματικά;\nΠρόκειται για κάτι περισσότερο από κακά μαθηματικά. Πρόκειται για μια κυνική προσπάθεια από τον - για πολλά χρόνια - επικεφαλής της μηχανής της Τρόικας να κατηγορήσει το Βαρουφάκη για τα εγκλήματα της Τρόικας. Πρόκειται για απόπειρα μετατροπής του κόστους της Τρόικας σε… κόστος Βαρουφάκη.\n• Περιγράψτε, σας παρακαλώ, το Γιάννη Βαρουφάκη με λίγα λόγια.\nΜε δύο ελληνικές λέξεις: «ΜΟΛΩΝ ΛΑΒΕ».\n• Τι θέλετε να πείτε στους Έλληνες καθώς πλησιάζει το ιδρυτικό συνέδριο του Μετώπου Ευρωπαϊκής Ρεαλιστικής Ανυπακοής (ΜέΡΑ25) στις 26 Μαρτίου στην Αθήνα;\nΑς πούμε όλοι μαζί σε όλους όσοι προκαλούν ασφυξία στην Ελλάδα και καταστρέφουν την Ευρώπη: «ΜΟΛΩΝ ΛΑΒΕ».\n• Ποιος θα μιλήσει στην εκδήλωση του ΜέΡΑ25, η Ναόμι Κλάιν ή ο Σλαβόι Ζίζεκ;\nΗ Ναόμι Κλάιν, ο Σλαβόι Ζίζεκ, ο Νόαμ Τσόμσκυ, ο Μπράιαν Ένο βρίσκονται πίσω από το ΜέΡΑ25, και φυσικά η ευρύτερη κίνηση του DiEM25. Αλλά τη Δευτέρα 26 Μαρτίου, στα εγκαίνια του MέΡΑ25, θα είναι ο λαός της Ελλάδας στην πρώτη γραμμή.\n• Ποια είναι η άποψή σας για τον Αλέξη Τσίπρα;\nΔεν τον γνωρίζω καλά, μετά το δημοψήφισμα δεν είμαστε σε επαφή. Ωστόσο, δεν πρέπει να πέφτουμε στην παγίδα της εκτίμησης των προσωπικών του χαρακτηριστικών. Αυτό που έχει σημασία είναι να κρίνουμε τις πολιτικές αποφάσεις και τα επιτεύγματά του.\n• Πιστεύετε ότι ο ΣΥΡΙΖΑ έχει πραγματικά την εξουσία στην Ελλάδα αυτή τη στιγμή; Ας θυμηθούμε την περίπτωση του Αλιέντε στη Χιλή.\nΞέρετε τι είπε ο πρόεδρος Νίξον στη CIA σχετικά με τη Χιλή; "Κάνε την οικονομία να ουρλιάζει". Αυτό ακριβώς συνέβη στην Ελλάδα, το καλοκαίρι του 2015, όπου ένα πραξικόπημα οργανώθηκε όχι από τανκς, αλλά από τράπεζες. Συνεπώς, θα μπορούσαμε να πούμε ότι εκείνος που πραγματικά είναι στην εξουσία στην Ελλάδα είναι η Τρόικα. Ταυτόχρονα, όμως, ο ΣΥΡΙΖΑ φέρει την πλήρη ευθύνη για την εφαρμογή του τρίτου μνημονίου, απαγορεύοντας τις απεργίες των εργαζομένων και διατηρώντας καλές σχέσεις με το Ισραήλ και τον Ντόναλντ Τραμπ. Αυτές είναι οι πολιτικές αποφάσεις και τα επιτεύγματα που πρέπει να κριθούν.\n• Γιατί νομίζετε ότι ο ΣΥΡΙΖΑ δεν κατάφερε να επαναδιαπραγματευτεί το μνημόνιο της Ελλάδας και οι Podemos να κερδίσουν τις εκλογές στην Ισπανία;\nΟ ΣΥΡΙΖΑ απέτυχε επειδή ο Τσίπρας επέλεξε να μην τιμήσει το δημοψήφισμα του ΟΧΙ. Όταν την ίδια νύχτα παραδόθηκε. Οι Podemos, έχοντας συμμαχήσει πλήρως με τo ΣΥΡΙΖΑ και τον Τσίπρα, υπέστησαν ένα μεγάλο πλήγμα όταν ο Τσίπρας υπέκυψε.\nΟ Στρέτσκο Χόρβατ είναι φιλόσοφος, συγγραφέας και ακτιβιστής από την Κροατία. Είναι ο συγγραφέας των βιβλίων What does Europe Want? (με το Σλαβόι Ζίζεκ) και The Radicality of Love. Είναι συνιδρυτής, μαζί με το Γιάνη Βαρουφάκη, του Κινήματος για τη Δημοκρατία στην Ευρώπη, DiEM25. Το γερμανικό περιοδικό Der Freitag τον χαρακτήρισε ως "μία από τις πιο συναρπαστικές φωνές της γενιάς του" και ο σκηνοθέτης του Χόλιγουντ, Όλιβερ Στόουν, ως "έναν χαρισματικό φιλόσοφο". Δημοσιεύει στους Guardian, Al Jazeera, il Manifesto, El Pais και New York Times.\nΟ Στρέτσκο Χόρβατ θα μιλήσει στην Αθήνα τη Δευτέρα 26 Μαρτίου στην Ιδρυτική Συνδιάσκεψη του «Μετώπου Ευρωπαϊκής Ρεαλιστικής Ανυπακοής» (ΜέΡΑ25). Μαζί του θα είναι ο Γιάνης Βαρουφάκης. Για περισσότερες πληροφορίες, επισκεφτείτε την επίσημη ιστοσελίδα του ΜέΡΑ25: https://mera25.gr/\nΑΝΤΙΠΟΛΙΤΕΥΣΗ 22.01.2015, 16:55\nΚαθαρή εντολή για να αλλάξουμε την Ελλάδα\nΑυτή την Κυριακή, κλείνει για τον τόπο μας ένας ιστορικός κύκλος: πέντε χρόνια Μνημονίων και σκληρής λιτότητας. Οι εκλογές αυτές είναι ένα ιστορικό σταυροδρόμι. Η Ελλάδα θα κάνει το μεγάλο, αποφασιστικό βήμα...\nΕΛΛΗΝΙΚΗ ΟΙΚΟΝΟΜΙΑ 13.07.2015, 23:32\nΣτην πρώτη του συνέντευξη μετά την παραίτηση του από το αξίωμα του υπουργού Οικονομικών, ο Γιάνης Βαρουφάκης μιλώντας στο αυστραλιανό δίκτυο Abc, εξαπολύει επίθεση στους πιστωτές, αποκαλύπτει τις προετοιμασίες...\nΚΥΒΕΡΝΗΣΗ 08.03.2015, 09:40\nΑπέναντι στους εχθρικά διακείμενους συνομιλητές του στο Eurogroup, o Γιάνης Βαρουφάκης θα επιδιώξει να εκδοθούν έντοκα γραμμάτια πέραν του ορίου των 15 δισ. και την άμεση επιστροφή από την ΕΚΤ των κερδών από...


πώς να στρατολογήσετε και να ρομαντίσετε στο έμβλημα της φωτιάς: τρία σπίτια\nΤρόπος πρόσληψης και ρομαντισμού στο Fire Emblem: Three Houses\nΩς καθηγητής στο Fire Emblem: Three Houses, θα έχετε πολλούς μαθητές υπό την ευθύνη σας. Ωστόσο, μπορεί να θέλετε να προσλάβετε ακόμη περισσότερους από τα άλλα σπίτια! Στη συνέχεια, αργότερα στη γραμμή, μπορεί να βρεθείτε να θέλετε να κάνετε μια ρομαντική σχέση με έναν από τους πρώην μαθητές σας μόλις μεγαλώσει και δεν είναι πλέον μαθητής σας.\nΚαι οι δύο αυτές δραστηριότητες μπορούν να πραγματοποιηθούν με παρόμοιο τρόπο. Δείτε πώς μπορείτε να αυξήσετε τα συναισθήματα των μαθητών, να τα στρατολογήσετε στον σκοπό σας και στη συνέχεια να ερωτευτείτε στο Fire Emblem: Three Houses:\nΑετός ή Λιοντάρι ή Ελάφι ;: Έμβλημα πυρκαγιάς: Τρία σπίτια ($ 60 στο Amazon)\nΔεν είναι δυνατή η πρόσληψη ορισμένων χαρακτήρων, συμπεριλαμβανομένων ηγέτες του σπιτιού και τα δεξιά τους άνδρες και γυναίκες\nΌσοι μπορούν θα κερδίσουν α Νεοσύλλεκτος επιλογή όταν μιλάτε μαζί τους κατά τη διάρκεια Εξερευνώ σε ελεύθερες μέρες μόλις φτάσετε σε ένα συγκεκριμένο σημείο ιστορίας\nΕπιλέγω Νεοσύλλεκτος είτε θα έρθουν μαζί σας, είτε θα αρνηθούν\nΜοναστηριακές φιγούρες όπως η Αικατερίνη, η Σαμίρ, η Μανούλα, ο Χάνεμαν, ο Κύριλλος και άλλοι μπορούν να στρατολογηθούν αφού φτάσετε σε ένα ορισμένο επίπεδο. Συνεχίστε να ανεβαίνετε επίπεδο και θα έχουν την επιλογή να συνδεθούν μαζί σας αυτόματα\nΟ Flayn επίσης ζητήστε να συμμετάσχετε αφού χτυπήσει μια συγκεκριμένη ιστορία\nΓια όλους τους άλλους, πρέπει και τα δύο αυξάνουν την αγάπη τους και υπερέχουν σε μια ικανότητα ή στατιστική\nΜπορείτε να δείτε ποιες δεξιότητες και στατιστικά στοιχεία εκτιμούν επιλέγοντας Recruit και αφήνοντάς τους να αρνηθούν\nΑυξήστε τις δεξιότητες και τα στατιστικά στοιχεία του Byleth Προηγμένη οδηγία με εκπαιδευτές, και πολεμώντας σε μάχες\nΑυξήστε την αγάπη των μαθητών από Δίνοντας δώρα, πρόσκληση για τσάι, μάχη μαζί τους και εύρεση χαμένων αντικειμένων\nΣυνέχισε να προσπαθείς Νεοσύλλεκτος αφού κάνετε αυτά τα πράγματα και τελικά, θα ενταχθούν\nΗ πρόσληψη δεν θα είναι πλέον δυνατή αφού τελειώσει το πρώτο ημίχρονο του παιχνιδιού\nΡομαντισμός απαιτεί Υποστήριξη S-rank , και δεν είναι δυνατό μέχρι το τέλος του παιχνιδιού\nΒοήθεια, δεν μπορώ να στρατολογήσω αυτόν τον μαθητή!\nΜπορεί να είναι δύσκολο να στρατολογήσετε ορισμένους μαθητές εάν θέλετε να μεγαλώσετε το Byleth σας για να έχετε μια συγκεκριμένη τάξη (για παράδειγμα, εάν θέλετε να διαπρέψουν στην ξιφομαχία), αλλά ένας μαθητής πραγματικά θέλει απλώς να σας δει να συσσωρεύεστε με βαριά πανοπλία. Τα καλά νέα είναι ότι δεν χρειάζεται να υπερέχετε στην ικανότητα ΚΑΙ το επίπεδο ΚΑΙ να έχετε υψηλή βαθμολογία υποστήριξης μαζί τους. Συνήθως, μια βαθμολογία C σε μια δεξιότητα είναι αρκετή και εάν η βαθμίδα υποστήριξης μαζί τους είναι αρκετά υψηλή, μπορεί να απομακρύνει τις χαμηλότερες δεξιότητες ή τα στατιστικά. Θα πρέπει να βελτιώσετε το επίπεδο υποστήριξης μαζί τους δίνοντας δώρα, προσκαλώντας σε τσάι και γεύματα και ζητώντας τους να βοηθήσουν το σπίτι σας για το μήνα και στη συνέχεια να σταθείτε δίπλα τους στη μάχη.\nΕάν δεν το κάνετε ακόμα, χρησιμοποιήστε τους εκπαιδευτές γύρω από το σχολείο για να ενισχύσετε τις δεξιότητές σας. Μην ξεχνάτε ότι ορισμένοι χαρακτήρες (Dedue, Hubert, Hilda, οι αρχηγοί του σπιτιού) δεν μπορούν να στρατολογηθούν αν δεν είστε ήδη στα σπίτια τους. Άλλοι, συμπεριλαμβανομένων των Cyril, Alois, Hanneman, Manuela και άλλων, μπορούν να προσληφθούν μόνο αν το συνολικό σας επίπεδο είναι αρκετά υψηλό.\nFire Emblem: Three Houses δίνει πολύ πιο ελαφριά έμφαση στο ρομαντισμό από τα προηγούμενα παιχνίδια Fire Emblem. Στην πραγματικότητα, δεν μπορείτε καν να ρομαντίσετε κανέναν μέχρι το τέλος του παιχνιδιού.\nΟ ρομαντισμός ενεργοποιείται με την υποστήριξη S-rank με χαρακτήρα στο τέλος του παιχνιδιού. Το μόνο που έχετε να κάνετε είναι να βεβαιωθείτε ότι είστε στην S-rank μαζί τους, κάτι που δεν θα πρέπει να είναι πολύ δύσκολο αν βρίσκονται ήδη στο σπίτι σας. Εάν δεν είναι, θα πρέπει να τους στρατολογήσετε, αλλά αφού σίγουρα είτε θα τους έχετε είτε όχι μέχρι το δεύτερο μισό του παιχνιδιού, πάλι, έχετε πολύ χρόνο να εργαστείτε σε αυτό. Δώστε τους δώρα, καλέστε τα για τσάι, πολεμήστε δίπλα τους στη μάχη και βεβαιωθείτε ότι συμφωνείτε όταν σας ζητηθεί να δείτε τις συνομιλίες υποστήριξής τους. Όταν έρθει η ώρα για τη συνομιλία και τον ρομαντισμό σας στην κατηγορία S, θα σας ζητηθεί, ώστε να μην το χάσετε.\nΑνεξάρτητα από το αν θέλετε απλώς να στρατολογήσετε περισσότερους φοιτητές ή θέλετε να παντρευτείτε κάποιον πριν από τη βαθμολογία, αυτό που έχει σημασία είναι να αυξήσετε τόσο τη στοργή τους όσο και τη δύναμη του Byleth. Πολλά από αυτά συμβαίνουν αυτόματα, αλλά αν γνωρίζετε ήδη ποιον θέλετε να στοχεύσετε, μπορείτε να εστιάσετε στις προτιμήσεις και αντιπάθειες συγκεκριμένων χαρακτήρων και να στρατολογήσετε μόνο αυτούς που θέλετε στο σπίτι σας.\nΑξεσουάρ για ώρες Fire Emblem\nFire Emblem: Three Houses είναι ένα μακρύ παιχνίδι! Για να βεβαιωθείτε ότι παίζετε άνετα και αποτελεσματικά, εδώ είναι μερικές προτάσεις για αξεσουάρ που είναι εξαιρετικά όχι μόνο για το Fire Emblem, αλλά και για άλλα παιχνίδια Switch.\nNintendo Switch Pro Controller ($ 62 στο Amazon)\nΌχι μόνο για τους 'επαγγελματίες'\nΟ ελεγκτής Nintendo Switch Pro είναι ένα must-have για όποιον αισθάνεται έστω και ένα άβολο άβολα με τα Joy-Cons για μεγάλες περιόδους παιχνιδιού. Είναι το σχήμα ενός τυπικού ελεγκτή και έχει την ίδια διάταξη και χαρακτηριστικά με δύο Joy-Cons που συνδυάζονται μαζί.\nΕπίσημη θήκη Switch Deluxe Travel ($ 20 στο Amazon)\nΤο Fire Emblem: Three Houses είναι ένα εξαιρετικό παιχνίδι για μεγάλα ταξίδια, αλλά πρέπει να προστατεύσετε το Switch σας και τα μικροσκοπικά φυσίγγια Switch να μην χαθούν. Η επίσημη θήκη ταξιδιού έχει χώρο για την αποθήκευση του ίδιου του Switch, πολλά φυσικά παιχνίδια και μια θήκη για αξεσουάρ όπως επιπλέον Joy-Cons ή γραφίδα.\namFilm Tempered Glass Screen Protector ($ 8 στο Amazon)\nΠαίζετε σε λειτουργία χειρός; Προστατέψτε την οθόνη στο Nintendo Switch από γρατζουνιές ή λεκέδες με προστατευτικά οθόνης. Αυτό το σετ περιλαμβάνει δύο για ένα αρκετά χαμηλό κόστος.\nΠαιχνίδια LEGO DC Super Villains: Οδηγός για αρχάριους\nΝέα CarPlay: Όλα όσα πρέπει να γνωρίζετε!\nΠώς να ανακαλέσετε την πρόσβαση εφαρμογών τρίτου μέρους στον Λογαριασμό σας Google


Δημόσιο: Οι τρεις βασικές μεταρρυθμίσεις που πρέπει να εφαρμοστούν ως τον Ιούνιο – Αυτόνομη Ριζοσπαστική Κίνηση\nΔημόσιο: Οι τρεις βασικές μεταρρυθμίσεις που πρέπει να εφαρμοστούν ως τον Ιούνιο\nDate: 15/01/2018Author: ΑΡΚΙ\nΤρεις βασικές μεταρρυθμίσεις πρέπει να… φέρει εις πέρας το υπουργείο Διοικητικής Ανασυγκρότησης, προχωρώντας στην εφαρμογή τους έως τον Ιούνιο του 2018. Πρόκειται για αλλαγές που είτε έχουν ξεκινήσει να υλοποιούνται είτε αναμένεται να ξεκινήσουν, αλλά, όπως και να έχει, περιλαμβάνονται στα «προαπαιτούμενα» του επικαιροποιημένου μνημονίου. Σε γενικές γραμμές πάντως, οι… εξετάσεις για το υπουργείο αναμένεται να είναι εύκολες.\nΑρχικά, έως τον Μάρτιο του τρέχοντος έτους πρέπει να έχουν ολοκληρωθεί οι πρώτες μετατάξεις του νέου ενιαίου συστήματος κινητικότητας. Την περίοδο αυτή εξετάζονται τα αιτήματα των 1.117 υπαλλήλων που διεκδικούν μία από τις 801 θέσεις που έχουν προσφερθεί και, σύμφωνα με τους υφιστάμενους υπολογισμούς, έως τον Μάρτιο του 2018 θα έχουν υλοποιηθεί οι πρώτες μετατάξεις της κινητικότητας.\nΑκόμη, έως τον Ιούνιο του 2018 θα πρέπει να έχει ολοκληρωθεί όχι μόνο η επιλογή προϊσταμένων (τμηματαρχών, διευθυντών και γενικών διευθυντών), αλλά και η επιλογή των νέων διοικητικών, αναπληρωτών και ειδικών γραμματέων. Αναφορικά με τις θέσεις τις υψηλότερης ιεραρχία τους του δημοσίου, υπάρχει ταυτόχρονα και δέσμευση ότι εντός τριών μηνών από το διορισμό τους θα έχουν απομακρυνθεί οι σημερινοί γενικοί γραμματείς.\nΣε σύγκριση με τα παραπάνω όμως, μεγαλύτερες δυσκολίες ενδέχεται να εμφανιστούν στο διαχρονικά «καυτό» ζήτημα της αξιολόγησης υπαλλήλων. Το υπουργείο από την πλευρά του έχει προαναγγείλει εφαρμογή ηλεκτρονικών διαδικασιών αξιολόγησης για την απόδοση των υπαλλήλων κατά το έτος 2017, μετά τις περσινές μεγάλες αντιπαραθέσεις με την ΑΔΕΔΥ το περασμένο καλοκαίρι.\nΗ προετοιμασία του νέου τύπου αξιολόγησης φαίνεται ότι εξελίσσεται με ταχύτατους ρυθμούς, με την υπουργό, Όλγα Γεροβασίλη, να αναφέρει σε πρόσφατη συνέντευξή της ότι ότι «ολοκληρώνουμε τις επόμενες ημέρες την ηλεκτρονική πλατφόρμα αξιολόγησης, ώστε ο κάθε δημόσιος υπάλληλος να έχει άμεση πρόσβαση στις απαιτούμενες διαδικασίες». Θα είναι εύκολη αυτή τη φορά η «μάχη» της αξιολόγησης για το υπουργείο, ή θα βρεθεί αντιμέτωπο με τις αντιδράσεις των αξιολογούμενων; Είναι ένα ερώτημα που θα έχει απαντηθεί έως τον ερχόμενο Ιούνιο…\nΠροηγούμενο Previous post: Ανακοίνωση της Ανένταχτης Ενωτικής Παρέμβασης Ζωγράφου για το ΜΕΤΑ-ΟΤΑ\nΕπόμενη Next post: ΟΣΥΑΠΕ: Οδηγίες Εφαρμογής Ρύθμισης για Νομική Στήριξη Υπαλλήλων ΟΤΑ


Σοβαρές παραλείψεις στην παραπομπή της αναισθησιολόγου | Η ΚΑΘΗΜΕΡΙΝΗ\n30 Ιανουαρίου, 2016 30.01.2016 • 09:31\nΗΡΑΚΛΕΙΟ. Οι σοβαρές παραλείψεις στη διαδικασία παραπομπής στο Πειθαρχικό Συμβούλιο της αναισθησιολόγου Νεκταρίας Πολάκη (ήταν η αναισθησιολόγος στην υπόθεση του θανάτου της 4χρονης Μελίνας), για κλοπή οπιούχων φαρμάκων από το Πανεπιστημιακό Γενικό Νοσοκομείο Ηρακλείου, αφήνουν πλήθος ερωτημάτων για τη σκοπιμότητα εκείνων που δεν φρόντισαν να υπάρχει στον φάκελο το όνομα του προσώπου που αφαίρεσε τα οπιούχα φάρμακα και το πειθαρχικό αδίκημα για το οποίο κατηγορείται. Ετσι, ο κίνδυνος να ακυρωθεί η διαδικασία προτού καν αρχίσει είναι ορατός, πράγμα που εμμέσως πλην σαφώς άφησε να εννοηθεί η πρόεδρος του Πειθαρχικού Συμβουλίου Ματίνα Παγώνη λίγο πριν από τη χθεσινή συνεδρίαση του οργάνου.\nΑποκαλυπτικές είναι οι δηλώσεις της κ. Παγώνη ότι «η διαδικασία σήμερα σταμάτησε διότι δεν έχει γίνει σωστά η διαδικασία παραπομπής της υπόθεσης από το νοσοκομείο της Κρήτης, ούτε έχει κατονομαστεί κάποιος υπεύθυνος. Υπάρχει μια εισήγηση για απώλεια οπιούχων φαρμάκων. Τίποτε άλλο». Και προσέθεσε ότι «ο φάκελος επιστρέφει στο νοσοκομείο της Κρήτης. Το νοσοκομείο (ΠΑΓΝΗ) με εισήγηση του νομικού συμβούλου πρέπει να παραπέμψει από την αρχή την υπόθεση, κατονομάζοντας το πειθαρχικό αδίκημα, ποιος και γιατί παραπέμπεται». Η κ. Παγώνη ουσιαστικά ρίχνει το μπαλάκι τόσο στο νοσοκομείο όσο και στο υπουργείο Υγείας επισημαίνοντας ότι «η διαδικασία θα έπρεπε να είχε γίνει σωστά από το νοσοκομείο. Την ευθύνη την έχει το νοσοκομείο. Οταν το νοσοκομείο στείλει πίσω το φάκελο σε εμάς, τότε θα συνεχίσουμε. Ο φάκελος δεν είχε τη συγκεκριμένη παραπομπή για αδίκημα. Το υπουργείο ας δει ποιος έχει τις ευθύνες». Αλλεπάλληλα γεγονότα πάντως οδηγούν στο συμπέρασμα ότι κάποιοι κύκλοι θέλησαν να καλύψουν την αναισθησιολόγο, πρώτη εξαδέλφη του αναπληρωτή υπουργού Υγείας Παύλου Πολάκη, μολονότι η ίδια έχει παραδεχθεί ότι έπαιρνε τις πεθιδίνες για πρόβλημα υγείας που αντιμετώπιζε. Δεν μπορεί αλλιώς να δικαιολογηθεί η μεγάλη καθυστέρηση στην ολοκλήρωση της ΕΔΕ που είχε διαταχθεί, το πόρισμα της οποίας εστάλη με ελλιπή στοιχεία στο Πειθαρχικό Συμβούλιο, καθώς δεν κατονομάζεται ούτε το πρόσωπο ούτε η πράξη που του καταλογίζεται. Ευθύνες αναμένεται να αναζητηθούν και για παραλείψεις κατά τη διαδρομή του φακέλου από το ΠΑΓΝΗ στην 6η ΔΥΠΕ.\nΕρωτήματα προκάλεσε χθες και η στάση των υπηρεσιών του υπουργείου που δεν επέτρεπαν την είσοδο δημοσιογράφων στο κτίριο της οδού Αριστοτέλους. Τελικά, τους επετράπη η είσοδος μετά την έναρξη της συνεδρίασης του Πειθαρχικού Συμβουλίου.\nΑπαγορεύονται με απόφαση ΕΛ.ΑΣ οι πορείες στην Αθήνα το Σάββατο\nΠορεία διαμαρτυρίας για το κατέβασμα της «Ισορροπίας του Nash»


ΕΝΩΣΗ ΣΥΝΤΑΞΙΟΥΧΩΝ ΟΑΕΕ ΘΕΣΠΡΩΤΙΑΣ-ΠΑΡΟΥΣΙΑ ΣΤΗΝ ΣΥΓΚΕΝΤΡΩΣΗ ΤΗΣ ΑΘΗΝΑΣ – Thesprotia Now\nHome / Θεσπρωτια / ΕΝΩΣΗ ΣΥΝΤΑΞΙΟΥΧΩΝ ΟΑΕΕ ΘΕΣΠΡΩΤΙΑΣ-ΠΑΡΟΥΣΙΑ ΣΤΗΝ ΣΥΓΚΕΝΤΡΩΣΗ ΤΗΣ ΑΘΗΝΑΣ\nΕΝΩΣΗ ΣΥΝΤΑΞΙΟΥΧΩΝ ΟΑΕΕ ΘΕΣΠΡΩΤΙΑΣ-ΠΑΡΟΥΣΙΑ ΣΤΗΝ ΣΥΓΚΕΝΤΡΩΣΗ ΤΗΣ ΑΘΗΝΑΣ\nBy thesprotianow on 17 Δεκεμβρίου 2018\nΣυνταξιούχοι από όλες τις γωνιές της χώρας συγκεντρωθήκαμε στην πλατεία Κλαυθμώνος. Στη συγκέντρωση χαιρέτησαν ο Χρήστος Μπουρδούκης πρόεδρος της Ομοσπονδίας Πολιτικών Συνταξιούχων Δημοσίου, ο Παντελής Τάτσης πρόεδρος της Ομοσπονδίας Συνταξιούχων ΟΑΕΕ, ο Γιώργος Πεπόνης πρόεδρος Πανελλήνιας Ένωσης Συνταξιούχων ΕΛΤΑ, ο Σωτήρης Ραυτόπουλος πρόεδρος του Συλλόγου Συνταξιούχων ΟΣΕ, η Γεωργία Παπαδάκου πρόεδρος της ΠΟΣΕ – ΟΑΕΕ, η Παναγιώτα Ντελή από το Σύλλογο Συζύγων Θανόντων «ΑΞΙΑ» ο Τέλης Κάντας πρόεδρος της Ομοσπονδίας Συνταξιούχων Επικουρικής Ασφάλισης, ο Γιώργος Βρανάς πρόεδρος Πανελλήνιας Ένωσης Συνταξιούχων ΝΑΤ και ο Κώστας Τζατζάνης πρόεδρος της Πανελλήνιας Ένωσης Ομοτίμων Μηχανικών του ΤΕΕ. Η κεντρική ομιλία έγινε από τον Δήμο Κουμπούρη, πρόεδρο της Ομοσπονδίας Συνταξιούχων ΙΚΑ. Στην κινητοποίηση συμμετείχε ακόμα η Πρωτοβουλία Απόστρατων και η Πανελλήνια Ένωση Αποστράτων Πυροσβεστικού Σώματος. Από την Θεσπρωτία συμμετείχαμε εκπρόσωποι των συνταξιουχικών οργανώσεων με ένα λεωφορείο.\nΜετά τις ομιλίες ακολούθησε μαχητική και μαζική πορεία προς το Μέγαρο Μαξίμου το οποίο δεν καταφέραμε να προσεγγίσουμε λόγω του αστυνομικού φραγμού. Αντιπροσωπεία μας συναντήθηκε με τον Γιώργο Τσίπρα, διευθυντή του Οικονομικού Γραφείου του πρωθυπουργού, για τα αποτελέσματα της οποίας τους διαδηλωτές ενημέρωσε ο Δήμος Κουμπούρης:\n«Οι συνταξιούχοι ζήτησαν συνάντηση με τον πρωθυπουργό Αλέξη Τσίπρα γιατί μας είχε υποσχεθεί κάποια πράγραμματα, στην πριν από δύο χρόνια συνάντηση, όπως και προεκλογικά. Ο Γ. Τσίπρας υποσχέθηκε ότι θα μεταφέρει το αίτημα των συνταξιούχων στον πρωθυπουργό. Στη συνέχεια ο Δ. Κουμπούρης χαιρέτησε εκ μέρους της ΣΕΑ όλους συνταξιούχους τονίζοντας: «Κανένας αγώνας δεν πάει χαμένος. Χαμένο πάει ότι μένει ουδέτερο και αδρανές. Και στη φύση συμβαίνει αυτό. Κρατάμε τη σημαία του αγώνα ψηλά και για μάς και για τα παιδιά μας. Είναι παρακαταθήκη αυτό. Γράφεται στην ιστορία. Τίποτε δεν περνά περάσει απαρατήρητο απ’ αυτή τη ζωή. Κι όχι μόνο δεν θα περάσει απαρατήρητο: Εαν θα λυθούν προβλήματα θα είναι απ’ τη συμβολή και τον αγώνα μας. Ας βάλουμε ξανά τη σφραγίδα μας εμείς οι συνταξιούχοι σε ό,τι κέρδισαν οι γενιές οι δικές μας, όπως και οι προηγούμενες μέσα απ’ τον αγώνα μας, μέσα απ’ την πάλη μας. Είμαστε στις επάλξεις του αγώνα. Να γιορτάσουμε στις γιορτές που έρχονται και να μεταφέρουμε και εκεί το μήνυμα του αγώνα μας. Να μεταφέρουμε εκείνο το μήνυμα που θα σηκώσει κι άλλου συναδέλφους απ’ τον καναπέ και τον καναπέ. Και να τους πούμε: “Εσείς που κάθεστε εκεί αντικειμενικά τους βοηθάτε για να συνεχίζουν τις άθλιες πολιτικές τους.” Εμείς δεν κινδυνολογήσαμε ποτέ. Απ’ το 2009 φωνάζαμε “Συνάδελφοι ανοίξτε τα μάτια σας και τα μυαλά σας”, όταν κάποιοι διαβεβαίωναν “Οι συντάξεις είναι συνταγματικό δικαίωμα και δεν τις πειράξει κανείς”. Από τότε προειδοποιήσαμε ότι ετοιμάζονται να πάρουν πίσω, όσα κατακτήσαμε με αγώνες και θυσίες. Είπαμε πως ετοιμάζονται να μετατρέψουν τις συντάξεις σε βοηθήματα πρόνοιας και να εμάς να μας ρίξουν στον Καιάδα. Δεν θα τους κάνουμε όμως το χατήρι. Δεν θα πέσουμε στον Καιάδα. Στον Καιάδα θα πέσουν οι πολιτικές τους. Η κοινωνία θα ζήσει και θα πάει μπροστά επειδή αυτός που παράγει τον πλούτο παλεύει για να πάρει αυτόν τον πλούτο που παράγει. Και μείς θα παλέψουμε σε αυτόν τον δρόμο και αυτόν τον αγώνα. Το μήνυμα το γιορτινό να είναι αγωνιστικό. Επιστρέφουμε στα σπίτια μας με την αξιοπρέπεια του αγωνιστή, με το κεφάλι και τη σημαία ψηλά».\n← Previous Story ΒΑΣΙΛΗΣ ΓΙΟΓΙΑΚΑΣ: “ΥΠΟΛΕΙΤΟΥΡΓΕΙ ΤΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ ΤΟΥ ΑΓΙΑ ΣΟΦΙΑ;”\nNext Story → Δημος Ηγουμενιτσας-Οικονομικη στηριξη σε υποψηφιες μελλουσες μητερες\nΚΑΡΑΓΙΑΝΝΗΣ ΓΑ ΤΙΣ ΕΞΕΛΙΞΕΙΣ ΣΤΟ Κ.Υ. ΠΑΡΑΜΥΘΙΑΣ: «ΕΥΛΟΓΗ Η ΑΝΗΣΥΧΙΑ. ΝΑ ΕΠΑΝΔΡΩΘΕΊ ΆΜΕΣΑ ΜΕ ΤΟ ΑΠΑΙΤΟΎΜΕΝΟ ΠΡΟΣΩΠΙΚΌ»\nΟΜΙΛΙΑ ΤΟΥ ΥΠΟΨΗΦΙΟΥ ΔΗΜΑΡΧΟΥ ΣΟΥΛΙΟΥ ΝΙΚΟΛΑ ΚΑΤΣΙΟΥ ΣΤΟ ΓΑΡΔΙΚΙ\nΕΝΤΑΧΘΗΚΕ Ο ΔΗΜΟΣ ΗΓΟΥΜΕΝΙΤΣΑΣ ΣΤΟ ΠΡΟΓΡΑΜΜΑ WIFI4EU\nΕντοπισμός και κατάσχεση φορτηγού οχήματος στην Ηγουμενίτσα με ποσότητες ναρκωτικών ουσιών\nRIGEL II….το νεο αποκτημα της VENTOURIS FERRIES μεσα απο το φακο ενος καραβολατρη…


Ανάκληση τυριού από τον ΕΦΕΤ! - FamilyLife.gr\nΑρχική\tΔιάφοραΤο νέο της ημέρας!\tΑνάκληση τυριού από τον ΕΦΕΤ!\nαπό kmir 01/09/2015\nΣτην ανάκληση τυριού “ΦΕΤΑ” στο οποίο διαπιστώθηκε ανάπτυξη μούχλας, προχώρησε ο Ενιαίος Φορέας Ελέγχου Τροφίμων (ΕΦΕΤ).\nΟ ΕΦΕΤ απαίτησε από την επιχείρηση ΛΙΝΤΛ ΕΛΛΑΣ & ΣΙΑ Ο.Ε. την άμεση ανάκληση/απόσυρση της συγκεκριμένης παρτίδας και ήδη βρίσκονται σε εξέλιξη οι σχετικοί έλεγχοι.\nΠαράλληλα, καλεί τους καταναλωτές οι οποίοι έχουν προμηθευτεί το συγκεκριμένο προϊόν με τα ανωτέρω στοιχεία, να μην το καταναλώσουν.\nΜητέρα ξέχασε το μωρό της στο σούπερ μάρκετ!\nΣε έξαρση τα κρούσματα γαστρεντερίτιδας: Τι πρέπει να κάνετε;\nΓύρισε τον κόσμο ξοδεύοντας 40.000 δολάρια για να...\nΗ συγκινητική συνάντηση του Πάπα Φραγκίσκου με ένα...\n«Δεν θα γυρίσω να πάρω την Άννα. Συγγνώμη»\nΝέα μόδα… ζωγραφίζουν τα φρύδια των μωρών…


Χαθήκατε αν ανοίξει μύτη στο συλλαλητήριο – Real Politics\nHome»Real opinions»Χαθήκατε αν ανοίξει μύτη στο συλλαλητήριο\nΘα πρέπει η Αστυνομία και όλες οι κρατικές υπηρεσίες να δράσουν συντονισμένα για να μη συμβεί το παραμικρό\nΤην Κυριακή στο Σύνταγμα θα βρεθούν οι πάντες. Αντρες, γυναίκες, οικογένειες με τα παιδιά τους, νέοι, γιαγιάδες και παππούδες, εργάτες, δικηγόροι, γιατροί, άνεργοι… Ολη η ελληνική κοινωνία χωρίς διαχωρισμούς και «ταυτότητα». Οι πάντες έχουν αντιληφθεί (άσχετα με το τι λένε) ότι στην πλατεία Συντάγματος θα μαζευτούν εκατοντάδες χιλιάδες άνθρωποι. Ολοι, μιλώντας με γνωστούς και φίλους από τον περίγυρό τους, έχουν καταλάβει πως αυτό που θα συμβεί την Κυριακή είναι πρωτοφανές.\nΣτο μακρινό παρελθόν υπήρχαν μεγάλες συγκεντρώσεις (με τελευταία αυτή του Χριστόδουλου για τις ταυτότητες), τώρα όμως οι διαδηλωτές θα προέρχονται από όλες τις κοινωνικές ομάδες και τα στρώματα, χωρίς την ομοιογένεια άλλων εποχών. Δεν θα πρόκειται, δηλαδή, για διαδήλωση οργανωμένη με συγκεκριμένα χαρακτηριστικά των συμμετεχόντων, αλλά για αυθόρμητη προσέλευση των πάντων. Ακόμα και νέα παιδιά χωρίς ιδιαίτερες πολιτικές ανησυχίες είναι έτοιμα να κατεβούν στο Σύνταγμα, με μοναδικό κίνητρο να εκφράσουν την οργή τους για όσους θέλουν να αποφασίζουν γι’ αυτούς χωρίς αυτούς.\nΟλες οι γενιές και όλες οι τάξεις θα είναι εκεί. Και μάλιστα, από ό,τι φαίνεται, δεν τρομάζουν ούτε τσιμπάνε από τις προβοκατόρικες σειρήνες.\nΟι προσπάθειες των τελευταίων ημερών να καλλιεργηθεί κλίμα φόβου για να περιοριστεί η συμμετοχή στο συλλαλητήριο έπεσαν στο κενό. Τουλάχιστον αυτό υποστηρίζουν οι περισσότεροι.\nΠροσοχή όμως! Επειδή υπάρχουν περίεργα κέντρα που δρουν εντός της χώρας και τα τελευταία χρόνια έπαιξαν τα ρέστα τους για να τρομοκρατηθεί ο λαός και να κρατηθεί μακριά από διαδηλώσεις (ποιος μπορεί να ξεχάσει, άλλωστε, την τραγωδία της Marfin), κανείς δεν μπορεί να αποκλείσει ότι δεν θα επιχειρήσουν και πάλι να τρομοκρατήσουν ή να διαλύσουν νωρίς το τεράστιο πλήθος.\nΓι’ αυτό η κυβέρνηση έχει τεράστια ευθύνη να ελέγξει κάθε περίεργη κίνηση ή πληροφορία και να διασφαλίσει το αυτονόητο: ότι οι Ελληνες πολίτες μπορούν με ασφάλεια να διαδηλώνουν.\nΘα πρέπει η Αστυνομία και όλες οι κρατικές υπηρεσίες (φανερές και μυστικές) να δράσουν συντονισμένα, προκειμένου να μην ανοίξει μύτη. Αν την Κυριακή συμβεί το οτιδήποτε, με παππούδες, γιαγιάδες και παιδιά στον δρόμο, να γνωρίζουν οι κυβερνώντες ότι η λαοθάλασσα θα μετατραπεί σε τσουνάμι! Αν δεν διασφαλιστεί το αυτονόητο, τότε πράγματι η ακομμάτιστη εθνική διαδήλωση θα μετατραπεί σε αντικυβερνητική συγκέντρωση οργής και οι συνέπειες θα είναι ολέθριες για τους κυβερνώντες. Θα πρόκειται για το πολιτικό τους τέλος!\nΓι’ αυτούς τους λόγους, θεωρώ βέβαιο ότι την Κυριακή δεν θα συμβεί απολύτως τίποτα και όλα θα κυλήσουν ομαλά. Δεν είναι καιρός για ακραίες καταστάσεις και γεγονότα αποσταθεροποίησης που μόνο κακό θα κάνουν στον τόπο. Στον Σύριζα και κυρίως στο Μέγαρο Μαξίμου το γνωρίζουν αυτό πολύ καλά και ελπίζω να έχουν πάρει τα μέτρα τους.\nΑπό χθες, πάντως, μαζεύτηκαν και οι ακροαριστερές οργανώσεις και κυρίως ο Ρουβίκωνας! Είτε έλαβαν σχετική εντολή είτε αντιλήφθηκαν ότι αν αυτή τη φορά προκαλέσουν επεισόδια τότε δεν τους σώζει τίποτα. Από την άλλη, όμως, πρέπει να μαζευτούν και οι ακροδεξιοί, που κατά καιρούς έδωσαν την ευκαιρία στο «σύστημα» να παίξει τα παιχνίδια του. Αν δώσουν βολικές αφορμές για «αντίποινα» των αναρχικών, τότε θα έχουν την απόλυτη ευθύνη και θα πρέπει να αντιμετωπίσουν τις συνέπειες του νόμου με τη μέγιστη αυστηρότητα.\nΑυτές τις ημέρες οι μάσκες έπεσαν. Και θα πέσουν ολοκληρωτικά την Κυριακή. Για τον ρόλο που εξυπηρετεί ο καθένας: Ρουβίκωνες, ακροαριστερές οργανώσεις, αναρχικοί, χρυσαυγίτες, ακροδεξιές ομάδες, κόμματα, πολιτικοί, δημοσιογράφοι, κανάλια, εφημερίδες.\nΟλοι μετριούνται και κρίνονται καθημερινά. Και είναι βέβαιο ότι μετά την Κυριακή (αναλόγως του τι θα συμβεί) ο λαός θα κατατάξει τον καθένα εκεί που πρέπει.


Νέο ξέσπασμα από την αδερφή της Δώρας: «Θα σε σφάξω! Ορκίζομαι πως…» - Yousay.gr\nΝέο ξέσπασμα από την αδερφή της Δώρας: «Θα σε σφάξω! Ορκίζομαι πως…»\nΚαθημερινά post οργής στο facebook που κρύβουν μέσα τους πόνο, θλίψη, αγανάκτηση, μίσος, θυμό!\nΗ αδερφή της αδικοχαμένης 32χρονης εφοριακού Δώρας Ζέμπερη, Κωνσταντίνα, ανήμπορη να δεχτεί την τραγωδία και τη δυστυχία που «σκέπασε» το σπίτι της ποστάρει στα social media τις σκέψεις και αποκαλύπτει την αγάπη που είχε στην αδερφή της. Αποφασισμένη να βρει τον δολοφόνο της, δε σταματά να ανεβάζει φωτογραφίες μαζί της, γράφοντας μηνύματα αγάπης προς το πρόσωπό της και μίσους για τον αδίστακτο δολοφόνο.\nΜυστήριο: Τι συνέβη στον ΗΣΑΠ την ώρα που δολοφονήθηκε η 32χρονη Δώρα στο Νεκροταφείο;


Η Αννούλα στην κατασκήνωση: Έτσι για να χαλαρώσουμε!!!\nΑναρτήθηκε από Μουσική προΠΑΙΔΕΙΑ: Ροδούλα Σερδάρη-Παπαϊωάννου στις 3:24 π.μ.\nsyros2js 28 Δεκεμβρίου 2014 - 8:05 π.μ.\nΌλα ωραία και καλά, βρε Ροδουλίνι μου, αλλά εκεί που γράφεις: "Αυτές τις μέρες έχω τον χρόνο να οργανώσω τις επόμενες κινήσεις μου", μου έκανε λίγο σαν... τρομοκρατική οργάνωση!!!\nΘα σε... καταδώσω, να το ξέρεις! Μη στηρίζεσαι πάνω μου για άλλοθι!\nΦιλιά, λατρεμένη μου!\nΡοδούλα Σερδάρη 28 Δεκεμβρίου 2014 - 11:18 π.μ.\nχαχαχαα δίκιο έχεις, διαβάζεται κάπως. Δεν το εννοούσα έτσι. Εννοώ για τη δουλειά μου, στο σχολείο και το εργαστήρι. Να ετοιμάσω δλδ τα επόμενα μαθήματα, να σκεφτώ πώς θα λήξει η χρονιά στο εργαστήρι, και μπλα μπλα μπλα. Ακυρη φράση. ήταν αυτή τελικά.\nΦιλιά πολλά κοπελάρα μου!!!!\nΚι έτσι να μου τα χώνεις. Σε πάω :) <3\nΡοδούλα Σερδάρη 28 Δεκεμβρίου 2014 - 11:19 π.μ.\nκάτσε να το διορθώσω, μην τ' ακούσω κι από άλλους χαχαχαχαχαααα\nPepi 28 Δεκεμβρίου 2014 - 11:03 π.μ.\nΕύστοχα τα "χορταίνω" σου, Ροδούλα !!!!\nΕύχομαι το 2015 να έλθει γεμάτο υγεία, αγάπη, χαρά, αγάπη και ελπίδα !!!!! Πολλά φιλιά γιορτινά μέσα από την καρδιά μου!!\nΡοδούλα Σερδάρη 28 Δεκεμβρίου 2014 - 11:15 π.μ.\nΠέπη μου σ' ευχαριστώ πάρα πολύ!!!\nΕύχομαι και για σένα και τους δικούς σου, η καινούρια χρονιά να φτάσει στο σπιτικό σας, γεμάτη ευλογία, χαρά, καλή τύχη και αγάπη!!!